sagorsarker/bangla-wikipedia huggingface dataset:
নবদ্বীপ রাজ্য সাধারণ হাসপাতাল

নবদ্বীপ রাজ্য সাধারণ হাসপাতাল (পূর্বনাম গ্যারেট হাসপাতাল) পশ্চিমবঙ্গের নবদ্বীপে অবস্থিত একটি সরকারি হাসপাতাল। ১৮৯৭ খ্রিস্টাব্দে হাসপাতালটি স্থাপিত হয়। এখানে ব্লাড ব্যাঙ্ক পরিষেবা বর্তমান।
১৮৯৭ খ্রিস্টাব্দে নবদ্বীপ হাসপাতাল স্থাপিত হয়। তৎকালীন নদীয়া জেলাশাসক জে. এইচ. আর. গ্যারেট সাহেবের নামানুসারে হাসপাতালের নাম গ্যারেট হাসপাতাল রাখা হয়। নবদ্বীপাধিপতি মহারাজ ক্ষিতিশচন্দ্র রায়, নারাজোলের রাজা নরেন্দ্রলাল খাঁ এবং ভূকৈলাসের রাণী তারাসুন্দরী দেবীর অর্থসাহায্য নবদ্বীপ হাসপাতাল গড়ে ওঠে। পরবর্তীকালে নবদ্বীপ নিবাসী আনন্দময় রায়, সীতানাথ চৌধুরী, দেবেন্দ্রনাথ বাগচি, কিশোরী দাসী, রনজিৎ পাল চৌধুরী এবং ডাঃ মণিলাল কুন্ডু হাসপাতালের উন্নতিসাধনের জন্য বিশেষভাবে অর্থ সাহায্য করেন। নবদ্বীপের ব্রজকৃষ্ণ মুখোপাধ্যায় এই হাসপাতালের প্রথম অ্যাসিস্টেন্ট সার্জেন ছিলেন। হাসপাতাল প্রতিষ্ঠার পূর্বে এখানে রত্নমণি কুন্ডুর দাতব্য ঔষধলয় ছিল।
বর্তমানে এই হাসপাতালের শয্যাসংখ্যা ১২৫। জরুরী বিভাগ ও বহির্বিভাগ যুক্ত এই নবদ্বীপ হাসপাতালে ২০১৫ খ্রিস্টাব্দের ১৪ আগস্ট ব্লাড-ব্যাঙ্ক পরিষেবার সূচনা হয়। যার ফলে নবদ্বীপ পুর এলাকা ও পঞ্চায়েত ছাড়াও নবদ্বীপ সংলগ্ন বর্ধমানের বিদ্যানগর, চাঁদপুর, শ্রীরামপুর, জাহান্নগর, ভাণ্ডারটিকুরি ও পূর্বস্থলীর কয়েক লক্ষ মানুষ উপকৃত হয়। শুরুর দিকে সকাল ৯টা থেকে দুপুর ২টো পর্যন্ত ব্লাড ব্যাঙ্ক খোলা থাকলেও পরবর্তীতে সাধারণ মানুষের চাহিদা অনুযায়ী সন্ধ্যে পর্যন্ত ব্লাড ব্যাঙ্ক খোলা থাকে।
পীট

পিট কয়লার প্রাথমিক পর্যায় বা জাত। জলাভূমি ও আর্দ্র স্থানে বেড়ে ওঠা গাছপালা, গুল্মলতা, শ্যাওলা-শৈবালের আংশিক পচন ও বিসরণের প্রক্রিয়ায় উৎপন্ন একটি গাঢ় বাদামি বা কৃষ্ণকায় অবশেষ।
সামান্য পরিমাণ অক্সিজেন বিশিষ্ট বদ্ধ পানিতে উদ্ভিদাদির পচনের ফলে এটি গঠিত হয়। পিটে আর্দ্রতামূলক উপাদান ৭৫ শতাংশের বেশি, কার্বন ৬০% ও অক্সিজেন ৩০% (আদ্রতামুক্ত অবস্থায়)। শুষ্ক অবস্থায় এটি অবাধে জ্বলে। এতে শনাক্তযোগ্য উদ্ভিজ্জ কণিকা বিদ্যমান থাকলেও মণিক নেই বললেই চলে। বাংলাদেশের বিভিন্ন এলাকায় উল্লেখযোগ্য পরিমাণ পিট মজুতের সন্ধান পাওয়া গেছে। এগুলোর মধ্যে মাদারীপুরের বাঘিয়া ও চান্দা বিল, খুলনা জেলার কোলা মৌজা, মৌলভীবাজার জেলার মৌলভীবাজার ও চাতাল বিল এবং সুনামগঞ্জ জেলার পাগলা ও চোরকাই-এর নাম উল্লেখযোগ্য। বাংলাদেশে পিট ক্ষেত্রগুলো ভূ-পৃষ্ঠে বা এর খুব কাছে বিদ্যমান।
বাংলাদেশে প্রাপ্ত পিট বাদামি থেকে ঘন বাদামি রঙের এবং আঁশময় ও নরম। এটি সংকুচিত হয় এবং শুকালে দৃঢ় ও ভঙ্গুর হয়।
আলী মসজিদ, খাইবার

আলী মসজিদ (পশতু ও উর্দুঃ علی مسجد) খাইবার গিরিপথের সবচেয়ে সংকীর্ণ জায়গা। এটি পাকিস্তানের খাইবার পাখতুনখোয়ার খাইবার জেলায় অবস্থিত। এটি ল্যান্ডি কোটাল (পেশোয়ারের পশ্চিমে) শহর থেকে প্রায় ১০ মাইল (১৬ কিলোমিটার) পূর্বে এবং ৩,১৭৪ ফুট (৯৬৭ মিটার) উচ্চতায় অবস্থিত। আলী মসজিদের কাছে খাইবার গিরিপথের প্রস্থ আগে এতই সংকীর্ণ ছিল যে দুটি সম্পূর্ণরূপে বোঝাই করা উট একে অপরকে অতিক্রম করতে পারত না, কিন্তু তারপর তা প্রসারিত করা হয়েছে।
এটি ইসলামী নবী মুহাম্মদের চাচাতো ভাই আলীর স্মৃতিতে নামকরণ করা হয়। আলীর স্মৃতিতে এখানে একটি মসজিদ এবং একটি মাজার নির্মিত হয়েছে, যিনি স্থানীয় ঐতিহ্য অনুযায়ী এই স্থান পরিদর্শন করেছেন। এছাড়াও একটি বিশাল পাথর আছে যাতে একটি হাতের চিহ্ন রয়েছে যা আলীর হাতের চিহ্ন বলে বিশ্বাস করা হয়।
আলী মসজিদ খাইবার গিরিপথের সবচেয়ে সংকীর্ণ বিন্দুতে অবস্থিত। এতে মুহাম্মদের চাচাতো ভাই ও জামাতা আলি ইবনে আবু তালিব (সার্কা ৬০০-৬৬১) এর একটি মাজার রয়েছে।
১৮৩৭ সালে আফগান আমির, দোস্ত মোহাম্মদ খান (১৭৯৩-১৮৬৩) কর্তৃক এই স্থানে একটি দুর্গ নির্মাণ করা হয়। মাজার এবং দুর্গটি অত্যন্ত বন্ধুর অঞ্চলে অবস্থিত।
ঊনবিংশ শতাব্দীতে ব্রিটিশরা সেখানে তাদের নিজস্ব দুর্গ স্থাপন করে, খাইবার গিরিপথের উপর একটি কৌশলগত দৃষ্টিভঙ্গি নির্দেশের জন্য। দুর্গে একটি ছোট কবরস্থান রয়েছে যেখানে দ্বিতীয় আফগান যুদ্ধে পতিত ব্রিটিশ সৈন্যদের কবর রয়েছে। উপত্যকার দেয়ালগুলোতে এখানে পরিবেশন করা রেজিমেন্টগুলোর চিহ্ন রয়েছে।
কদম ও আলী মসজিদের মধ্যবর্তী বাণিজ্যিক পথে যাওয়ার সময় মানুষ মিছিলের লাইন থেকে নেমে মাজারে দ্রুত প্রার্থনা করে নিত। সমাধিসৌধের উপরের উচ্চতায় অপ্রতিরোধ্য দুর্গ রয়েছে, যা একাধিক আক্রমণ সহ্য করেছে, এবং তার শেষ দখলের পর ব্রিটিশরা দুর্গটি পুড়িয়ে দেয়।
আলী মসজিদ অ্যাংলো-আফগান যুদ্ধের সময় যুদ্ধের অংশ ছিল। ১৮৪২ সালে প্রথম অ্যাংলো-আফগান যুদ্ধের সময়, দুর্গটিতে ব্রিটিশ দ্বারা সৈন্য সরবরাহ করা হয়। কাবুল থেকে বিপর্যয়কর পশ্চাদপসরণের সময়, কর্নেল চার্লস ওয়াইল্ডের অধীনে একটি ত্রাণ বাহিনী খাইবার গিরিপথের প্রবেশদ্বারে আকবর খানের আফগান সৈন্যদের দ্বারা অভিগ্রস্থ হয় এবং ত্রাণ বাহিনী পিছিয়ে যেতে বাধ্য হয়। সৈন্যরা আলী মসজিদ দুর্গ খালি করে জামরুদে ফিরে যেতে বাধ্য হয়। দ্বিতীয় অ্যাংলো-আফগান যুদ্ধের সময়, জেনারেল স্যার স্যামুয়েল ব্রাউনের অধীনে পেশোয়ার উপত্যকা ফিল্ড বাহিনী, ১৮৭৮ সালে কাবুলে অগ্রসর হওয়ার সময়, ফৈজ মুহাম্মদের অধীনে আফগানদের দ্বারা দখল করা এই দুর্গ দখল করে নেয়।
বাদুল্লা

বাদুল্লা (সিংহলি: බදුල්ල, তামিল: பதுளை) শ্রীলঙ্কার নিম্ন-মধ্য পাহাড়ি অঞ্চলে অবস্থিত উভা প্রদেশের প্রধান শহর। এটি উভা প্রদেশ এবং বাদুল্লা জেলার রাজধানী শহর।
বাদুল্লা ক্যান্ডির দক্ষিণ-পূর্বে অবস্থিত, প্রায় পুরোপুরিই বাদুলু ওয়া নদী দ্বারা বেষ্টিত ও চা বাগানে ঘেরা। সমুদ্রপৃষ্ঠ থেকে এর উচ্চতা প্রায় ৬৮০ মিটার (২২৩০ ফুট)। শহরটি নমুনকুলা পর্বতমালার (সমুদ্রপৃষ্ঠ থেকে সর্বোচ্চ শিখরের উচ্চতা ২,০১৬ মিটার (৬,৬১৪ ফুট)) ছায়ায় আবৃত। এটি ব্রিটিশ সাম্রাজ্যের অংশ হওয়ার পূর্বে ক্যান্ডির মূল রাজার অধীনে প্রাক-ঔপনিবেশিক সিংহলি স্থানীয় রাজকুমার (আঞ্চলিক রাজা) এর ঘাঁটি ছিল। পরবর্তীতে এটি ব্রিটিশ শাসকদের অন্যতম প্রাদেশিক প্রশাসনিক কেন্দ্র হয়ে ওঠে। শহরটি ব্রিটিশদের নির্মিত মধ্যদেশীয় রেলপথের টার্মিনাস হিসেবে, মূলত কলম্বোতে চা বাগানের পণ্য নেওয়ার জন্য তৈরী করা হয়েছিলো।
ক্রমবর্ধমান বাগান-ভিত্তিক অর্থনীতির অংশ হিসাবে ১৯ শতকের মাঝামাঝি সময়ে ব্রিটিশরা ক্যান্ডি এবং নুওয়ারা এলিয়া থেকে রাস্তা নির্মাণ করা অবধি বাদুল্লা একটি বিচ্ছিন্ন গ্রাম ছিল। বিংশ শতাব্দীর মধ্যে বাদুল্লা একটি আঞ্চলিক কেন্দ্র হিসাবে পরিণত হয় ও ব্রিটিশরা একে উভা ওয়েল্লাসা (বর্তমানে উভা প্রদেশ হিসেবে পরিচিত) এর রাজধানী হিসেবে প্রতিষ্ঠিত করে। বাদুল্লায় এখনো বাদুল্লা রেলওয়ে স্টেশন, সেন্ট মার্ক'স চার্চ সহ বেশ কিছু ব্রিটিশ ঔপনিবেশিক কালের ভবন বিদ্যমান রয়েছে। বাদুল্লা জেলা, শ্রীলঙ্কার চা উৎপাদনকারী জেলাগুলির মধ্যে অন্যতম এবং উৎপাদনের তালিকায় শুধুমাত্র নুওয়ারা এলিয়া জেলার পরেই দ্বিতীয় স্থানে রয়েছে।
শহরটির জনসংখ্যা স্বাধীনতার পর থেকে সমহারে বৃদ্ধি পেয়েছে, ১৯৪৬ সালে প্রায় ১৩,০০০ থেকে ১৯৭৭ সালে ৩৮,০০০ এবং ২০১১ সালে ৪৭,৫৮৭।
বদুল্লা একটি বহু-জাতীক শহর এবং এর কেন্দ্রস্থলে প্রাচীন মুথিয়াঙ্গন মন্দির অবস্থিত।
বাদুল্লা শ্রীলঙ্কার কেন্দ্রীয় পর্বতের পূর্বাঞ্চলীয় ঢালের দিকে, কলম্বো থেকে প্রায় ২৩০ কিলোমিটার (১৪০ মাইল) দূরে অবস্থিত। কলম্বো, ক্যান্ডি এবং গালে থেকে বাদুল্লায় যাওয়ার বেশ কয়েকটি পথ রয়েছে। কলম্বো থেকে, এ৪ এবং এ১৬ দিয়ে রত্নাপুরা, বালাঙ্গোডা, হাপুতালে, বান্দারাওয়েলা এবং হালি এলা হয়ে বাদুল্লায় পৌছানো যায়, যাতে ৫-৬ ঘণ্টা সময় প্রয়োজন। ক্যান্ডি থেকে বাদুল্লা যাওয়ার দুইটি রাস্তা রয়েছে। বাদুল্লা যাওয়ার প্রত্যেকটি রাস্তাই দর্শনীয় এবং এতে দুর্দান্ত বৈচিত্র্যময় ভৌগোলিক দৃশ্য দেখতে পাওয়া যায়। বাদুল্লা এবং এর আশেপাশের এলাকা পর্যটকদের জন্য সুপারিশযোগ্য কেননা হরটন প্লেইন্স ন্যাশনাল পার্ক ও নাকলস্‌ মাউন্টেন রেঞ্জ এখান থেকে কয়েক ঘণ্টার দূরত্বে অবস্থিত।
বাদুল্লা রেলওয়ে স্টেশন শ্রীলঙ্কার মেইন লাইনের সর্বশেষ স্টেশন এবং কলম্বো ফোর্ট স্টেশন থেকে এর দূরত্ব ২৯২.৩ কিলোমিটার (১৮১.৬ মাইল)। রেল লাইনটি ব্রিটিশরা বাদুল্লা থেকে কলম্বোয় চা পরিবহনের উদ্দেশ্যে নির্মাণ করেছিলো।
ঝাবুয়া রাজ্য

ঝাবুয়া রাজ্য ছিলো ব্রিটিশ শাসিত ভারতে অবস্থিত একটি ১১ তোপ সেলামী সম্মানপ্রাপ্ত দেশীয় রাজ্য, যা বর্তমানে ভারতের অন্তর্গত৷ ব্রিটিশ ভারতে এটি মধ্য ভারত এজেন্সির মালব এজেন্সিতে অবস্থিত রাজ্যগুলির মধ্যে একটি ছিলো।
রাজ্যটির সদর ও প্রশাসনিক দপ্তর ছিল ঝাবুয়া শহরে, যা বর্তমান মধ্যপ্রদেশ রাজ্যের ঝাবুয়া জেলায় অবস্থিত। রাজ্যটির অধিকাংশ বাসিন্দাই ছিল ভিল জাতির। ১৯০১ খ্রিস্টাব্দের তথ্য অনুসারে রাজ্যটির মোট বার্ষিক রাজস্বের পরিমাণ ছিল ১,১০,০০০ ভারতীয় মুদ্রা। 
১৫৮৪ খ্রিস্টাব্দে রাজা কেশব দাস অথবা কিষান দাস ঝাবুয়া রাজ্যটির প্রতিষ্ঠা করেন। মোগল সম্রাট আকবর এই রাজ্যের শাসকদের রাজা উপাধিতে ভূষিত করেছিলেন। রাজা বাংলায় সফল অভিযান চালান এবং ঝাবুয়ার ভিল জনজাতির প্রধানকে গুজরাটে নিযুক্ত ইম্পেরিয়াল ভাইসরয়ের স্ত্রী এবং কন্যাকে হত্যা করার অপরাধে গদিচ্যুত করেন। ১৭২৪ খ্রিস্টাব্দে উদয়জী পাওয়ার ১৭২৬ খ্রিস্টাব্দ পর্যন্ত দু'বছরের জন্য দখল করেছিলেন। পরে ইন্দোরের হোল্কারদের অধীনস্থ হয় এই রাজ্য। হোলকার মহারাজা ঝাবুয়াতে পুনরায় পুরাতন শাসকবর্গকে নিযুক্ত করেন। তিনি তাদের পার্বত্য এবং জঙ্গল আবৃত অঞ্চল গুলির দায়িত্ব দেন এবং রাজস্ব উৎপাদনের জন্য প্রাকৃতিক সম্পদ ব্যবহারের অনুমতি দেন। প্রশাসনিকভাবে হোলকার রাজাদের সরাসরি শাসিত অঞ্চলগুলি থেকে এক-চতুর্থাংশ রাজস্ব আদায়ের অনুমতি পায় ঝাবুয়া রাজ্যের পুনঃপ্রতিষ্ঠিত শাসকবর্গ। রাজ্যে বংশপরম্পরায় কুড়িটি পরিবার ছিল যারা হোলকার রাজাদের ১৫০০ এবং স্থানীয় রাজাকে ২৫০০ ভারতীয় মুদ্রায় রাজস্ব দান করতো। ১৮৭৫ খ্রিস্টাব্দে রাজ্যটির জনসংখ্যা ছিল ৫৫,০০০ জন এবং মোট রাজস্বের পরিমাণ ছিল ২২,৫০০ ভারতীয় মুদ্রা। 
ব্রিটিশ শাসন জারি হওয়ার শুরুর দিকে এটি মধ্য ভারত এজেন্সির ভোপাবর এজেন্সির অন্তর্ভুক্ত ছিল কিন্তু খ্রিস্টাব্দের পর থেকে এটিকে মালব এজেন্সির অংশীভূত করা হয়।
১৯৪৭ খ্রিস্টাব্দে ভারতের স্বাধীনতা লাভের পর এই ঝাবুয়া রাজ্য ভারতীয় অধিরাজ্যের অন্তর্ভুক্ত হয়। স্বাধীন ভারতে প্রাথমিকভাবে ১৯৪৮ খ্রিস্টাব্দের ১৫ই জুন এটিকে মধ্যভারত ও পরে ১৯৫৬ খ্রিস্টাব্দের পয়লা নভেম্বর তারিখে নবগঠিত মধ্যপ্রদেশ রাজ্যে অংশীভূত করা হয়।
ঝাবুয়া দেশীয় রাজ্যের শাসক ছিলেন রাঠোর রাজপুত, তারা হিস হাইনেস রাজাসাহেব উপাধিতে ভূষিত হতেন।
আম গাছ

আম গাছ (সাধারণভাবে আম নামে পরিচিত) হচ্ছে সুমাক এবং পয়জন ইভির অ্যানাকার্ডিয়াসিয়েই পরিবারের সপুষ্পক গাছের একটি প্রজাতি। এর বৈজ্ঞানিক নাম "Mangifera indica"। এটি ভারতীয় উপমহাদেশের স্থানীয় জাত এবং এর আদি উৎস এখানেই। বিশ্বের অন্যান্য উষ্ণ অঞ্চলে শত শত জাতের আম চাষ হয়। এটি একটি বৃহৎ আকারের ফল গাছ, এর উচ্চতা ও শিখরের প্রস্থ প্রায় ৩০ মিটার (১০০ ফুট) এবং গাছের গুঁড়ির পরিধি ৩.৭ মিটার (১২ ফুট) এরও বেশি হয়।
প্রজাতিটির চাষ ২০০০ খ্রিস্টপূর্বাব্দে ভারতে শুরু হয়েছে বলে মনে করা হয়। প্রায় ৪০০-৫০০ খ্রিস্টপূর্বাব্দে আম পূর্ব এশিয়ায় প্রথম আসে। পর্তুগিজ উপনিবেশিকরা পনেরো শতকে ফিলিপাইনে এবং ষোড়শ শতাব্দীতে আফ্রিকা ও ব্রাজিলে আম নিয়ে আসে। ১৭৫৩ সালে লিনিয়াস প্রজাতিটি সঠিকভাবে উপলব্ধ করে এবং উদ্ভিদ নামকরণ পদ্ধতিতে প্রথম নামকরণ করে। আম ভারত, পাকিস্তান এবং ফিলিপাইনের জাতীয় ফল এবং বাংলাদেশের জাতীয় গাছ।
ম্যাঙ্গিফেরিন (ফার্মাকোলজিক্যালি সক্রিয় হাইড্রোজাইলেট জ্যানথন সি-গ্লাইকোসাইড) আম থেকে নিষ্কাশন করা হয়, আমের কচি পাতা (১৭২ গ্রাম/কেজি), বাকল (১০৭ গ্রাম/কেজি) এবং বয়স্ক পাতা (৯৪ গ্রাম/কেজি) থেকে উচ্চ মাত্রায় পাওয়া যায়। অ্যালার্জেনিক ইউরুশিওল ফলের খোসাতে বিদ্যমান থাকে এবং এটি সংবেদনশীল ব্যক্তিদের মধ্যে কনটাক্ট ডার্মাটাইটিসকে ট্রিগার করতে পারে। যুক্তরাষ্ট্রে ব্যাপকভাবে জন্মানো পয়জন ওক এবং পয়জন ইভির মতো অ্যানাকার্ডিয়াসিয়েই পরিবারের অন্যান্য উদ্ভিদের সংস্পর্শে আসা ব্যক্তিদের মধ্যে এই প্রতিক্রিয়া বেশি দেখা যায়।
আয়ুর্বেদ রসায়ন সূত্রে এটি কখনো কখনো অন্যান্য হালকা টক এবং শতমূল ("Asparagus racemosus") ও গুলঞ্চ ("Tinospora cordifolia") এর সাথে ব্যবহার করা হয়। আম গাছের বিভিন্ন অংশ বিভিন্ন ঐতিহ্যবাহী ঔষধে ব্যবহার করা হয়।
আম গাছটি তার কাঠের চেয়ে বরং তার ফলের জন্য বেশি পরিচিত। যাইহোক আম গাছে ফল ধরার পর তার জীবনকাল শেষ হয়ে গেলে তাকে কাঠে রূপান্তর করা যায়। কাঠ ছত্রাক এবং পোকামাকড়ের ক্ষতির হাত থেকে রক্ষা পেতে সক্ষম। কাঠ ইউকুলেলের মতো বাদ্যযন্ত্র, পাতলা পাতলা কাঠ এবং স্বল্প মূল্যের আসবাবের জন্য ব্যবহৃত হয়। কাঠ ফেনোলিক পদার্থ উৎপাদন করার জন্য পরিচিত যা কনটাক্ট ডার্কটাইটিস এর কারণ হতে পারে।
সীতামউ রাজ্য

সীতামউ জেলা ছিলো ব্রিটিশ শাসিত ভারতে অবস্থিত একটি ২১ তোপ সেলামী সম্মানপ্রাপ্ত দেশীয় রাজ্য, যা বর্তমানে ভারতের অন্তর্গত৷ ব্রিটিশ ভারতে এটি মধ্য ভারত এজেন্সির মালব এজেন্সিতে অবস্থিত রাজ্যগুলির মধ্যে একটি ছিলো। রাজ্যটির সদর ও প্রশাসনিক দপ্তর ছিল সীতামউ শহরে, যা বর্তমান মধ্যপ্রদেশ রাজ্যের মান্দসৌর জেলায় অবস্থিত। রাজ্যটি মোট ৩৫০ বর্গমাইল ক্ষেত্রফল জুড়ে বিস্তৃত ছিল এবং এটির বার্ষিক গড় রাজস্বের পরিমাণ ছিল ১,৩০,০০০ ভারতীয় মুদ্রা।
রাজা কেশব দাস ১৭০১ খ্রিস্টাব্দে সীতামউ রাজ্যের পত্তন ঘটান৷ রাজ্যের রাজার সৈন্যবলে ছিলো ৪০ টি অশ্বারোহী বাহিনী, ১২৫ টি পদচালিত সেনা এবং ছয়টি বন্দুক ব্যবহারের অধিকার৷ 
এই রাজ্যের শাসকগণ ছিলেন রৎলাম রাজ্যে প্রতিষ্ঠাতা রতন সিংয়ের উত্তরসূরী৷ তারা রতনাবত রাঠোর রাজপুত নামে পরিচিত ছিলেন৷ ১৮৮৫ খ্রিস্টাব্দে তারা ব্রিটিশদের থেকে হিস হাইনেস উপাধি গ্রহণ করেন৷
বাপু জাদুঘর, বিজয়ওয়াড়া

বাপু জাদুঘর (পূর্বতন: ভিক্টোরিয়া জুবিলি জাদুঘর) হল একটি প্রত্নতাত্ত্বিক জাদুঘর যা ভারতের অন্ধ্র প্রদেশ এর বিজয়ওয়াড়ার এম জি রোডে অবস্থিত৷ প্রখ্যাত চলচ্চিত্র পরিচালক, চিত্রকর, কার্টুনিস্ট এবং লেখক বাপুর স্মৃতিতে এটির নামকরণ করা হয়েছে। ভারতীয় পুরাতত্ত্ব সর্বেক্ষণ দ্বারা জাদুঘরটি রক্ষণাবেক্ষণ করা হয় এবং এখানে হিন্দু এবং বৌদ্ধ ধর্মের প্রতীকগুলির ভাস্কর্য, চিত্র এবং নিদর্শনগুলির বিশাল সংগ্রহ রয়েছে, যার মধ্যে কয়েকটি দ্বিতীয় এবং তৃতীয় শতাব্দী সমকালীন পুরানো। দালানের কাঠামোটি ইন্দো-ইউরোপীয় স্থাপত্যে শৈলীর এবং এটি একশো বছরেরও বেশি পুরানো।
১৮৮৭ সালে রানী ভিক্টোরিয়ার সুবর্ণজয়ন্তী উদযাপনের অংশ হিসাবে এই সংগ্রহশালাটি তৈরি করা হয়েছিল। ১৮৮৭ সালের ২৭ শে জুন কৃষ্ণা জেলার জেলাশাসক রবার্ট সিওয়েল এটির ভিত্তি প্রস্তর স্থাপন করেছিলেন। ১৯২১ সালে শ্রী পিংগালি ভেঙ্কাইয়া এই স্থানে গান্ধীজীকে  ত্রি-বর্ণের পতাকা উপহার দিয়েছিলেন৷ জাদুঘরটি প্রথমদিকে শিল্প প্রদর্শনী ছিল। ১৯৬২ সালে অন্ধ্র প্রদেশ সরকারের প্রত্নতত্ত্ব এবং জাদুঘর বিভাগের পৃষ্ঠপোষকতায় এটিকে প্রত্নতাত্ত্বিক যাদুঘরে রূপান্তরিত হয়েছিল। 
জাদুঘরে ঐতিহাসিক গ্যালারী, পাথর খোদাই করা শিলালিপি, মুদ্রা, তরোয়াল, বর্ম, ঢাল, অস্ত্র, অলঙ্কার ইত্যাদি রয়েছে, যা রাজারা ব্যবহার করতেন। আল্লুরুর সাদা চুনাপাথরের এক দণ্ডায়মান গৌতম বুদ্ধ (তৃতীয় – চতুর্থ শতাব্দী), মহিষাসুরকে হত্যায় রত অবস্থায় দেবী দুর্গা ও ভগবান শিবের মূর্তি (দ্বিতীয় শতাব্দীর) এই জাদুঘরে রাখা আছে।
সাহেব চট্টোপাধ্যায়

সাহেব চট্টোপাধ্যায় একজন ভারতীয় বাঙালি অভিনেতা। তিনি অভিনয় এবং গানের জন্য, বিশেষত রবীন্দ্রনাথ ঠাকুরের গান বা রবীন্দ্র সংগীত, এবং বাংলার বিভিন্ন সিনেমাতে অভিনয়ের জন্য সর্বাধিক পরিচিত। তিনি জি বাংলায় সম্প্রচারিত "গোয়েন্দা গিন্নি" ধারাবাহিকে ডা. পরিমাল মিত্রের চরিত্রে, স্টার জলসায় সম্প্রচারিত "পটল কুমার গানওয়ালা" ধারাবাহিকে সংগীতশিল্পী সুজন কুমার চরিত্রে অভিনয় করেছেন।
পিপলোড়া রাজ্য

পিপলোড়া রাজ্য ছিলো ব্রিটিশ শাসিত ভারতে অবস্থিত একটি অ-তোপ সেলামী দেশীয় রাজ্য, যা বর্তমানে ভারতের অন্তর্গত৷ ব্রিটিশ ভারতে এটি মধ্য ভারত এজেন্সির মালব এজেন্সিতে অবস্থিত রাজ্যগুলির মধ্যে একটি ছিলো।
রাজ্যটির সদর ও প্রশাসনিক দপ্তর ছিল পিপলোদা শহরে, যা বর্তমান মধ্যপ্রদেশ রাজ্যের রৎলাম জেলায় অবস্থিত। রাজ্যটি ১৫৫ বর্গ কিলোমিটার অঞ্চল জুড়ে বিস্তৃত ছিল।
পিপলোড়ার ঠাকুর শাসকরা ছিলেন দোদিয়া রাজপুত, তাদের মূল বাসস্থান কাথিয়াবাড় অঞ্চলে৷ তাদেরই কোনো উত্তরসূরী তথা রাজ্যের রাজপরিবারের পূর্বসূরী কালুজী ১২৮৫ খ্রিষ্টাব্দে কাথিয়াবাড় থেকে মালব অঞ্চলে আসেন ও সবলগড় দুর্গ দখল করেন৷ কালুজীর ষষ্ঠ সন্তান শার্দুল সিং রাজ্য বিস্তারের প্রতি নজর দেন এবং পিপলোড়া গ্রাম প্রতিষ্ঠা করেন৷ মালব অঞ্চলে মারাঠাদের উত্থানের সময়ে পিপলোড়ার আয়তন বিপুল হারে হ্রাস প্রাপ্ত হয় এবং বাকী অংশ আমির খান পিণ্ডারীর সামন্ত রাজ্যে পরিণত হতে বাধ্য হন৷ মান্দসৌরের চুক্তি অনুসারে পিপলোড়া উপকৃত হয় এবং পার্শ্ববর্তী জাওরা দেশীয় রাজ্যে পরিণত হয়৷ রাজ্যের ঠাকুরেরা জাওরার নবাবের নিকট বার্ষিক ২৮,০০০ ভারতীয় মুদ্রা রাজস্ব দানের বিনিময়ে তাদের নিজেদের অঞ্চল শাসন করার অধিকার পান৷ সিপাহী বিদ্রোহের সময়ে পিপলোড়ার শাসকরা তাদের নিজস্ব সেনা মান্দসৌরে প্রেরণ করে ব্রিটিশ সরকারকে সহায়তা করেন৷ ১৯০১ খ্রিস্টাব্দে ২৮ টি গ্রাম সংবলিত পিপলোড়া রাজ্যটির জনসংখ্যা ছিলো ১১,৪৪১ জন এবং রাজস্বের পরিমাণ ছিলো ৯৫,০০০ ভারতীয় মুদ্রা৷ ১৯৪৭ খ্রিস্টাব্দে ভারতের স্বাধীনতা লাভের পর এই পিপলোড়া রাজ্য ভারতীয় অধিরাজ্যের অন্তর্ভুক্ত হয়। স্বাধীন ভারতে প্রাথমিকভাবে ১৯৪৮ খ্রিস্টাব্দের ১৫ই জুন এটিকে মধ্যভারত ও পরে ১৯৫৬ খ্রিস্টাব্দের পয়লা নভেম্বর তারিখে নবগঠিত মধ্যপ্রদেশ রাজ্যে অংশীভূত করা হয়।
পিপলোড়া দেশীয় রাজ্যের শাসকগণ ঠাকুর উপাধিতে ভূষিত হতেন৷
ওরাইজা

ওরাইজা ঘাস পরিবারের উদ্ভিদের একটি গণ। প্রধান খাদ্য শস্য চাল (প্রজাতি "ওরাইজা স্যাটিভা" এবং "ওরাইজা গ্লাবেরিমা") এটির অন্তর্ভুক্ত। এই গণের সদস্যরা লম্বা, জলাভূমির ঘাস হিসাবে বৃদ্ধি পায় এবং ১-২ মিটার লম্বা হয়; গণের মধ্যে একবর্ষজীবী এবং বহুবর্ষজীবী উভয় ধরনের প্রজাতি রয়েছে।
"ওরাইজা" ওরাইজিয়া গোত্রে অবস্থিত, এটি একক-ফুলের অণুমঁঞ্জরীর বৈশিষ্ট্যযুক্ত যা মঁঞ্জরীপত্র দ্বারা প্রায় সম্পূর্ণ ঢাকা থাকে। "ওরাইজা"তে দুটি বীজবারক মঁঞ্জরীপত্র অণুমঁঞ্জরীকে ঢেকে রাখে। ওরাইজিয়া গোত্রটি এরহার্টোইডিয়া উপপরিবারে রয়েছে, পোয়াসিয়া গোত্রটির একটি গ্রুপ যা অভ্যন্তরীণ পাতার শারীরস্থানের নিয়মিত বৈশিষ্ট্য বিদ্যমান। এই উপপারিবারের সর্বাধিক স্বাতন্ত্র্যসূচক পাতার বৈশিষ্ট্য হল তাদের পাতায় বাহু কোষ এবং ফিউসয়েড কোষ পাওয়া যায়।
ওরাইজা বর্গের অন্তর্গত প্রজাতিকে তাদের জিনের ধরন দ্বারা ভাগ করা যায়। এর মধ্যে চাষকৃত ধানের ডাইপ্লয়েড (২n = ২৪) এএ, বিবি, সিসি, ইই, এফএফ এবং জিজি পাশাপাশি টেট্রাপ্লয়েড (৪n = ৪৮) বিবিসিসি, সিসিডিডি, এইচএইচজেজে, এইচএইচকেকে এবং কেকেএলএল অন্তর্ভুক্ত রয়েছে। একই জিনের ধরনের প্রজাতিগুলিকে সহজেই সঙ্করণ করা যায়, ভিন্ন ধরনের প্রজাতির মধ্যে সঙ্করণের জন্য ভ্রূণ উদ্ধারের মতো কৌশলের প্রয়োজন হয়।
ওরাইজার একটি প্রজাতি এশীয় ধান ("ওরাইজা স্যাটিভা") বিশ্বের ২০% শস্যের চাহিদা পূরণ করে এবং এটি বিশ্বব্যাপী একটি গুরুত্বপূর্ণ খাদ্য শস্য। বর্গগের মধ্যে প্রজাতিটি দুটি উপগোত্রে বিভক্ত।
বর্গের অন্তুর্গত প্রজাতি, উপ-প্রজাতি এবং অন্যান্য প্রজাতির বৈশিয্ট্যসূচক গ্রুপের জন্য ৩০০ টিরও বেশি নাম প্রস্তাব করা হয়েছে। এর মধ্যে কতটি স্বতন্ত্র প্রজাতি হিসাবে স্বীকৃতি দেওয়া উচিত তা নিয়ে প্রকাশিত উৎসগুলি একমত নয়। নীচে লন্ডনের কিউ গার্ডেন দ্বারা পরিচালিত বিশ্ব তালিকা অনুসরণ করা হয়েছে।
অনেক প্রজাতি এখন অন্য গণের পক্ষে আরও উপযুক্ত হিসাবে বিবেচিত:
আল দা'আসা

আল দা'আসা () কাতারের পশ্চিম উপকূলে অবস্থিত একটি প্রত্নতাত্ত্বিক স্থান। এটি কাতারে উবাইদ যুগের সবচেয়ে বড় নিদর্শন। ১৯৬১ সালে একদল ডেনীয় এই প্রত্নস্থলটি আবিষ্কার করেন।
ধারণা করা হয় যে, একদল মৎস্য শিকারীরা বছরের একটি নির্দিষ্ট সময় স্থানটিতে বসবাস করত যারা নিয়মিত পরিদর্শন করত। ঘটনাস্থলে প্রাপ্ত চাঁছনি, ছেদনী, ব্লেড এবং তীরের ফলা প্রভৃতি ধারালো সরঞ্জাম এবং মাছ প্রক্রিয়াজাতকরণে ব্যবহৃত প্রায় ষাটটি চুল্লীই এর প্রমাণ। এছাড়াও, আগুনের গর্তগুলোতে উবাইদ যুগের বেশ কিছু রঙিন মৃৎপাত্রের টুকরো এবং একটি কার্নেলিয়ানের গুটি পাওয়া গেছে, যা থেকে ধারণা করা হয় যে, বিদেশের সাথেও তাদের যোগাযোগ ছিল।
১৯০০ এর দশকের মাঝামাঝিতে জাবালে দুখানের উত্তরে তেল আবিষ্কৃত হলে দুখান তেল ক্ষেত্রের কর্মীদের জন্য অবকাঠামো ও পরিষেবা সরবরাহ করতে শিল্প শহর দুখান তৈরি করা হয়েছিল। দুখানে নিযুক্ত তেল শ্রমিকদের জন্য আল দা'আসায় একটি গ্রাম প্রতিষ্ঠিত হয়েছিল।
কাতারের পৌরসভা ও পরিবেশ মন্ত্রণালয়ের তথ্য অনুসারে আরবি ভাষায় "দা'আসা" শব্দটি ফুটপাথ বোঝাতে ব্যবহৃত হয়। স্থানটিতে প্রাচীন পায়ে হাঁটার পথ পাওয়া গিয়েছে বলে এর নামকরণ করা হয়েছে "আল দা'আসা"।
১৯৬০ থেকে ১৯৬৪ সাল পর্যন্ত কাতারের বিভিন্ন স্থানে ডেনিশ প্রত্নতত্ত্ববিদ হোলার ক্যাপেলের নেতৃত্বে খনন কার্য পরিচালনা করা হয়। এই স্থানগুলোর মধ্যে আল দা'আসা ছিল সবচেয়ে বড়। এটি ১৯৬১ সালে আবিষ্কৃত হয়। বিস্তারিত গবেষণার জন্য সেখান থেকে বেশ কয়েকটি পোড়া মাটির দ্রব্য সংগ্রহ করা হয়। এর কিছুদিনের মধ্যেই একটি ব্রিটিশ খননকারী দল স্থানটির সন্ধান পায়। তারা পোড়ামাটির জিনিসগুলোকে উবাইদ যুগে তৈরি বলে চিহ্নিত করেন।
হোলার ক্যাপেলের নেতৃত্বে ১৯৬১ সালের খননকার্যের পর ১৯৭৮ সালে বেট্রিস ডি কার্ডির নেতৃত্বে একটি দল প্রত্নস্থলটিতে আরেকবার খননকার্য পরিচালনা করে।
প্রথম খননকালে স্থানটিতে কোয়ার্ন পাথরের টুকরো, চুল্লী এবং উবাইদ মৃৎশিল্পের নিদর্শন পাওয়া গিয়েছে। এছাড়াও সেখানে একটি কার্নেলিয়ানের গুটি এবং লাল রঙের অ-উবাইদ মাটির পাত্রের তিনটি টুকরা পাওয়া যায়। মৃৎপাত্রটি আরব উপকূলে নির্মিত বলে মনে করা হয়।
আল দা'আসায় উর অঞ্চলের জেলে ও বণিকগণ বসবাস করতেন বলে মনে করা হয়। সেখান থেকে আবিষ্কৃত পাথরের হাতিয়ারগুলো উবাইদ সময়কালে আরবের অন্যত্র ব্যবহৃত সরঞ্জামগুলোর অনুরূপ। কিন্তু দক্ষিণ মেসোপটেমিয়ায় ব্যবহৃত সরঞ্জামগুলোর সাথে এর খুব একটা মিল নেই।
খননকারীরা সেখানে বেশ কিছু পোস্টহোল লক্ষ্য করেছিলেন, যা চুল্লীর কাজে ব্যবহৃত হত। এই চুল্লীর সংখ্যা দেখে অনুমান করা হয় যে, পেশাগত সময়কালে এখানে গণ ক্রিয়াকলাপ পরিচালনার জন্য বেশ একটি বড় জনসমাগম হত, যাতে প্রতিটি পরিবার আলাদা আলাদা অগ্নিকুণ্ডে রান্না করত। আবার এমনও হতে পারে যে, প্রচুর পরিমাণে মাছ শুকানো ও প্রক্রিয়াজাতকরণের জন্য এই চুল্লীগুলো তৈরি করা হয়েছিল।
১৯৫৬ সালে দুখান শিল্প নগরীতে নিযুক্ত তেল শ্রমিকদের আবাসনের জন্য সেখানে একটি গ্রাম প্রতিষ্ঠা করা হয়েছিল। ১৯৯০ সালে সেখানে প্রায় ৭০টি পরিবার ছিল। তেল শিল্প ছাড়াও গ্রামটির কিছু বাসিন্দা মাছ ধরে সেগুলো দোহায় বিক্রি করে জীবিকা নির্বাহ করেন।
জনন মাতৃকোষ

জনন মাতৃকোষ হল এক প্রকার কোষ যা মিয়োসিস প্রক্রিয়ার মাধ্যমে গ্যামেটে আলাদা হয়। মিয়োসিসের মাধ্যমে, ডিপ্লোয়েড জনন মাতৃকোষ চারটি জিনগতভাবে পৃথক হ্যাপ্লয়েড গ্যামেটে বিভক্ত হয়। মায়োটিক কোষ চক্রের মাধ্যমে জনন মাতৃকোষের নিয়ন্ত্রণ বিভিন্ন জীবের মধ্যে পরিবর্তিত হয়।
মায়োসিসের প্রক্রিয়াটি ঈস্টের মতো মডেল জীবগুলিতে ব্যাপকভাবে গবেষণা করা হয়েছে। এর কারণে, মায়োটিক কোষ চক্রের মাধ্যমে যেভাবে জনন মাতৃকোষ নিয়ন্ত্রিত হয় তা এই গোষ্ঠীর জীবে ভালভাবে বোঝা যায়। মায়োসিসের মধ্য দিয়ে চলছে এমন একটি ঈস্টের জনন মাতৃকোষের কোষ চক্রটি সম্পূর্ণ করার জন্য অবশ্যই বেশ কয়েকটি চেকপয়েন্টগুলিতে পার করতে হবে। যদি কোনও জনন মাতৃকোষ বিভাজিত হয় এবং এই বিভাজনের ফলে কোনও মিউট্যান্ট কোষ তৈরি হয়, মিউট্যান্ট কোষটি অ্যাপটোসিস ঘটবে এবং তাই চক্রটি সম্পূর্ণ করবে না।
প্রাণীর মায়োটিক কোষ চক্রটি অনেকটা ঈস্টের মতো।পশুর মায়োটিক কোষ চক্রের চেকপয়েন্টগুলি মিউট্যান্ট জনন মাতৃকোষকে চক্রের মধ্যে আরও অগ্রসর হতে বিরত রাখতে সাহায্য করে। ঈস্টের জনন মাতৃকোষের মতো, যদি কোনও প্রাণীর জনন মাতৃকোষ একটি মিউট্যান্ট কোষে বিভাজিত হয় তবে কোষটির অ্যাপোপটোসিস সংঘটিত হবে।
উদ্ভিদের মধ্যে মায়োটিক কোষ চক্রটি ঈস্ট এবং প্রাণীর কোষ থেকে খুব আলাদা। উদ্ভিদ গবেষণাগুলিতে, পরিব্যাপ্তিগুলি চিহ্নিত করা হয়েছে যা মায়োসাইট ক্রিয়া বা মায়োসিস প্রক্রিয়াটিকে প্রভাবিত করে। বেশিরভাগ মায়োটিক মিউট্যান্ট উদ্ভিদ কোষগুলি মায়োটিক কোষ চক্র সম্পূর্ণ করে এবং অস্বাভাবিক মাইক্রোস্পোর তৈরি করে। দেখা যায় যে উদ্ভিদ জনন মাতৃকোষগুলি মায়োটিক কোষ চক্রের মধ্যে কোনও চেকপয়েন্টে যায় না এবং এইভাবে, কোনও ত্রুটি ছাড়াই চক্রের মধ্য দিয়ে অগ্রসর হতে পারে। অস্বাভাবিক মাইক্রোস্পোরগুলি গবেষণা করে, মায়োটিক কোষ চক্রের মাধ্যমে উদ্ভিদ জনন মাতৃকোষের অগ্রগতি আরও তদন্ত করা যেতে পারে।
স্তন্যপায়ী প্রাণীদের মধ্যে মায়োসিস গবেষণা মানব বন্ধ্যাত্ব বোঝার ক্ষেত্রে গুরুত্বপূর্ণ ভূমিকা পালন করে। মায়োসিসের মৌলিক প্রকৃতির কারণে মিয়োসিস গবেষণা স্তন্যপায়ী জনগোষ্ঠীর মধ্যে সীমাবদ্ধ। স্তন্যপায়ী মায়োসিস গবেষণা করার জন্য, একটি কালচার পদ্ধতি চিহ্নিত করা দরকার যা এই প্রক্রিয়াটিকে একটি মাইক্রোস্কোপের নীচে সরাসরি পর্যবেক্ষণ করতে দেয়। স্তন্যপায়ী মায়োসিস সরাসরি দেখে, পরিব্যাপ্ত জনন মাতৃকোষের আচরণ পর্যবেক্ষণ করা যায় যা সম্ভবত নির্দিষ্ট জীবের মধ্যে বন্ধ্যাত্বকে আপস করতে পারে। তবে জনন মাতৃকোষের আকার এবং স্বল্পতার কারণে,এই কোষগুলির নমুনা সংগ্রহ করা কঠিন হয়ে ওঠে এবং বর্তমানে তা নিয়ে গবেষণা চলছে।
আলিরাজপুর রাজ্য

আলিরাজপুর রাজ্য ছিলো ব্রিটিশ শাসিত ভারতে অবস্থিত একটি ১১ তোপ সেলামী সম্মানপ্রাপ্ত দেশীয় রাজ্য, যা বর্তমানে ভারতের অন্তর্গত৷ ব্রিটিশ ভারতে এটি মধ্য ভারত এজেন্সির ভোপাবর এজেন্সিতে অবস্থিত রাজ্যগুলির মধ্যে একটি ছিলো। রাজ্যটির সদর ও প্রশাসনিক দপ্তর ছিল আলিরাজপুর শহরে, যা বর্তমান মধ্যপ্রদেশ রাজ্যের আলিরাজপুর জেলায় অবস্থিত। রাজ্যটি ২,১৬৫ বর্গ কিলোমিটার ক্ষেত্রফল জুড়ে বিস্তৃত এবং ১৯০১ খ্রিস্টাব্দে রাজ্যটির জনসংখ্যা ছিলো ৫০,১৮৫ জন৷ ঐ বছরই রাজ্যটির গড় রাজস্বের পরিমাণ ছিলো ১,০০,০০০ ভারতীয় মুদ্রা৷
আলিরাজপুর রাজ্যের প্রারম্ভিক ইতিহাস অস্পষ্ট হলেও ধারণা করা হয় আনন্দ দেও বা উদে দেও এই রাজ্য প্রতিষ্ঠা করেছিলেন৷ রাজ্যটির নাম এসেছে আলি দুর্গ এবং রাজধানী রাজপুরের নাম একত্রিত করে৷ আলিরাজপুরের শাসকরা নিজেদের যোধপুর রাজ পরিবারের বংশজ রাঠোর বলে দাবী করলেও যোধপুরের মহারাণা তা মান্যতা দিতে নারাজ৷ ১৮১৮ খ্রিস্টাব্দে রাজ্যটি ব্রিটিশ করদ রাজ্যে পরিণত হয়৷ আলিরাজপুরের শেষ রাজা সুরেন্দ্র সিং ছিলেন ১৯৮০ খ্রিস্টাব্দে ফ্রান্সে নিযুক্ত ভারতের রাষ্ট্রদূত৷ ১৯৪৭ খ্রিস্টাব্দে ভারতের স্বাধীনতা লাভের পর এই আলিরাজপুর রাজ্য ভারতীয় অধিরাজ্যের অন্তর্ভুক্ত হয়। স্বাধীন ভারতে প্রাথমিকভাবে ১৯৫০ খ্রিস্টাব্দে এটিকে মধ্যভারত ও পরে ১৯৫৬ খ্রিস্টাব্দের পয়লা নভেম্বর তারিখে নবগঠিত মধ্যপ্রদেশ রাজ্যে অংশীভূত করা হয়।
পূর্বতন রাজ্যটির পতাকায় ছিলো একান্ত এক বারটি লাল ও সাদা অনুভূমিক ডোরাকাটা দাগ৷ আবার রাজার ব্যক্তিগত ব্যবহারে পাঁচটি ভিন্ন ভিন্ন রঙ বিশিষ্ট পাতার ব্যবহার ছিলো৷　
আলিরাজপুর দেশীয় রাজ্যের শাসকগণ ছিলেন হিন্দু রাঠোর রাজপুত৷ ১৯১১ খ্রিস্টাব্দে তারা রাজা উপাধি পান৷
রাজা

রাজা বলতে পুরুষ রাজশাসককে বোঝায়। রাজার শাসন মৃত্যু বা সিংহাসন ত্যাগ পর্যন্ত বিস্তৃত। সে কোনো রাষ্ট্রের উপর পূর্ণ সার্বভৌমত্বের অধিকারী হলে তাকে চরম রাজা বলে। অন্যদিকে কিছু নির্দিষ্ট বিধি দ্বারা তার ক্ষমতা সীমিত হলে তাকে সাংবিধানিক রাজা বলে। কোনো রাজশাসকের মৃত্যু বা সিংহাসন ত্যাগের পর উত্তরাধিকার বা নির্বাচনের মাধ্যমে পরবর্তী রাজা বা রাণী ঠিক করা হয়।
রাজা সম্পর্কে ধারণা এবং রাজার আচরণের স্পষ্ট ইঙ্গিত মেলে নাড়াজোল-এর রাজার সঙ্গে ১৮৯৫-এর জুলাইয়ে ভাদুড়ী মহাশয়- মহর্ষি নগেন্দ্রনাথ-এর কথোপকথনে। সেখানে মহর্ষি নগেন্দ্রনাথ রাজা সম্পর্কে বলেন :
- এখানে স্পষ্ট রাজা সম্পর্কে প্রাচীন ভারতের ধারণা এবং রাজার আদর্শ আচরণ প্রসঙ্গ।
যদিও বেশিরভাগ হিন্দু রাজ্যগুলিতে একজন মহারাজা (বা তারতম্য; কিছু কিছু পূর্বের রাজা বা সমমানের স্টাইলে উন্নীত হয়েছিল) দ্বারা শাসিত হয়েছিল, এমনকি ১৩ টি বন্দুক থেকেও বেশিরভাগের রাজা ছিল :
রাজধর্ম সেই ধর্ম যা রাজা বা রাজার ক্ষেত্রে প্রযোজ্য। ধর্ম হল যা এমন বিশ্বাস যা সত্যের ভিত্তিতে মহাবিশ্বের ক্রমকে সমর্থন করে বা পরিচালনা করে । এটি বিশ্বের অভ্যন্তরে শৃঙ্খলা ও ভারসাম্য অর্জনের জন্য কেন্দ্রীয় গুরুত্বের বিষয় এবং মানুষের কাছ থেকে কিছু প্রয়োজনীয় আচরণের দাবিদার।
রাজা হিসাবে কোনো শাসক সাধারণত দুটি কাজ সম্পাদন করতো। ধর্মনিরপেক্ষ ও ধর্মীয়। ধর্মীয় কাজগুলোর মধ্যে দেবতাদের বিসর্জন, বিপদ দূরীকরণ এবং ধর্ম রক্ষার জন্য নির্দিষ্ট কিছু বিষয় জড়িত ছিল। ধর্মনিরপেক্ষ কাজগুলোর মধ্যে দুর্ভিক্ষের সময়কালে সহায়তা করা, ন্যায়বিচার সম্পাদন করা এবং মানুষ ও তাদের সম্পত্তি রক্ষা করা জড়িত।
১৯৬৫-৬৬ সালের ইন্দোনেশীয় গণহত্যা

১৯৬৫-৬৬ সালের ইন্দোনেশীয় গণহত্যা (ইন্দোনেশীয় পরিকল্পিত গণহত্যা, ইন্দোনেশীয় কমিউনিস্ট গণহত্যা, বা ১৯৬৫ ট্র্যাজেডি) () ১৯৬৫-১৯৬৬ সালের বেশ কিছু মাস ধরে ইন্দনেশিয়ায় ঘটেছিল, যার মাধ্যমে ইন্দনেশিয়ার ডানপন্থী সরকার ও সৈন্য বাহিনী, মার্কিন যুক্তরাষ্ট্র, যুক্তরাজ্য, অস্ট্রেলিয়া, সুইডেন এবং অন্যান্য পশ্চিমা সরকারগুলির দ্বারা সমর্থনে, গণ-হত্যাকাণ্ড চলেছিল। এই হত্যাকাণ্ডে খুন হয় অন্তত ১,০০০,০০০ (দশ লক্ষ) ইন্দোনেশিয়ার কমিউনিস্ট পার্টি(পিকেআই) সদস্য, ইন্দোনেশিয়ার কমিউনিস্ট পার্টির সমর্থক, বামপন্থী, গেরওয়ানি মহিলা, জাতিগত জাভাদেশীয় অবাঙ্গন, নাস্তিক, "কাফির" এবং "জাতিগত চীনা" মানুষ। ৩০ সেপ্টেম্বর আন্দোলনের উপর অভ্যুত্থানের মিথ্যা অভযোগ দাগিয়ে দিয়ে একটি কমিউনিস্ট বিরোধী হত্যাকাণ্ড হিসাবে শুরু হয়েছিল। প্রাথমিকভাবে অনুমান করা হয়েছিল যে ৫০০,০০০ (পাঁচ লক্ষ) থেকে ১,০০০,০০০ (দশ লক্ষ)-এরও বেশি লোক মারা গিয়েছে, সাম্প্রতিক অনুমান বলে ২,০০০,০০০ (বিশ লক্ষ) থেকে ৩,০০০,০০০ (ত্রিশ লক্ষ) মানুষকে হত্যা করা হয়েছিল। এই হত্যাকাণ্ড নিউ অর্ডারে রূপান্তর এবং পিকেআইকে রাজনৈতিক শক্তি হিসাবে নির্মূল করার একটি গুরুত্বপূর্ণ ঘটনা ছিল, বিশ্বব্যাপী স্নায়ুযুদ্ধে এর প্রভাব ছিল। এই উত্থানের ফলে রাষ্ট্রপতি সুকর্ণের পতন ঘটে এবং সুহার্তোর তিন দশকের অত্যাচারী রাষ্ট্রপতিত্বের সূচনা হয়।
বেশিরভাগ ইন্দোনেশীয় ইতিহাসের পাঠ্যপুস্তকগুলিতে হত্যার বিষয়টি বাদ দেওয়া হয়েছে এবং সুহার্তো শাসনের অধীনে তাদের দমন করার কারণে ইন্দোনেশীয়রা এই বিশয়ে আলোচনার খুব কম সুযোগ পেয়েছে। কমিউনিস্টরা আবার শক্তিশালি হতে পারে এই সতর্কতা ও ভীতি সুহার্তোর মতবাদের একটি প্রধান চিহ্ন হয়ে দাঁড়িয়েছিল এবং এটি আজও কার্যকর রয়েছে।
যদিও মার্কিন যুক্তরাষ্ট্র ও ব্রিটিশ সরকারের সর্বোচ্চ স্তরে ঐক্যমত্য ছিল যে "সুকর্ণকে বরখাস্ত করা" জরুরি (১৯৬২ সালের সেন্ট্রাল ইন্টেলিজেন্স এজেন্সি (সি আই এ)-র স্মারকলিপি থেকে পাওয়া), এবং কমিউনিস্ট বিরোধী সেনা অফিসার এবং ইউনাইটেড স্টেটস আর্মি প্রতিষ্ঠানের মধ্যে বিস্তৃত যোগাযোগের অস্তিত্ব আছে – ১,২০০ অফিসারদের প্রশিক্ষণ দেওয়া "উচ্চস্তরের সামরিক ব্যক্তি সহ", এবং অস্ত্র ও অর্থনৈতিক সহায়তা প্রদান – সিআইএ হত্যাকাণ্ডে সক্রিয় জড়িত থাকার বিষয়টি অস্বীকার করেছিল। ২০১৭ সালে মার্কিন যুক্তরাষ্ট্রে নথিভুক্ত দলিলগুলি প্রকাশ করেছে যে মার্কিন সরকার শুরু থেকেই গণহত্যার সম্পর্কে বিশদ জ্ঞান রাখে এবং ইন্দোনেশীয় সেনাবাহিনীর পদক্ষেপের সমর্থক ছিল। হত্যাকাণ্ডে মার্কিন সহকারিতা, যার মধ্যে ইন্দোনেশীয় ডেথ স্কোয়াডগুলিতে পিকেআই কর্মকর্তাদের বিস্তৃত তালিকা সরবরাহ করা অন্তর্ভুক্ত ছিল, এর আগে ইতিহাসবিদ ও সাংবাদিকরা প্রতিষ্ঠা করেছিলেন। ১৯৬৮ সালের সিআইএ-র একটি গোপন প্রতিবেদনে বলা হয়েছে যে এই গণহত্যা "বিংশ শতাব্দীর সবচেয়ে ভয়াবহ গণহত্যা হিসাবে প্রথম সারিতে পড়ে, এই সারিতে রয়েছে ১৯৩০-এর দশকের সোভিয়েত পার্জ, দ্বিতীয় বিশ্বযুদ্ধের সময় নাৎসি গণহত্যা এবং ১৯৫০-এর দশকের গোড়ার দিকে মাওবাদীদের ঘটনা।" "দ্য নিউ ইয়র্ক টাইমস, টাইম", ব্রিটিশ ব্রডকাস্টিং কর্পোরেশন (বিবিসি), ইউ. এস. নিউস & ওয়ার্ল্ড রিপোর্ট" এই গণহত্যাকে সমর্থন করে প্রছার চালিয়েছিল, পশ্চিমা সরকার দ্বারা নির্ধারিত পররাষ্ট্রনীতি অনুসরণ করে।
দোয়ারাবাজার থানা

দোয়ারাবাজার থানা বাংলাদেশের সুনামগঞ্জ জেলার অন্তর্গত দোয়ারাবাজার উপজেলার একটি থানা।
ছাতক থানা ও সুনামগঞ্জ সদর থানার কিয়দংশ এলাকা নিয়ে ১৯৭৬ সালের ২৫ সেপ্টেম্বর দোয়ারাবাজার থানা প্রতিষ্ঠিত হয়।
দোয়ারাবাজার উপজেলার ৯টি ইউনিয়নের প্রশাসনিক কার্যক্রম দোয়ারাবাজার থানার আওতাধীন।
কামরুদ্দৌলা

জালালউদ্দীন মুহাম্মাদ কামরুদ্দৌলা (মৃত্যু. ১৮৩৪ বা ১৮৩৬) ছিলেন উনিশ শতকের ঢাকা বা জাহাঙ্গীরনগরের দ্বাদশ নায়েব নাজিম। তিনি ছিলেন তার পূর্বসূরী নায়েব নাজিম শামসুদ্দৌলার পুত্র এবং তার উত্তরসূরী নায়েব নাজিম গাজীউদ্দীন হায়দারের পিতা।
কামরুদ্দৌলা ১৮৩১ সালে "ঢাকার নায়েব নাজিমের" পদে আসীন হন। তিনি নায়েব নাজিম শামসুদ্দৌলার পুত্র ও উত্তরসূরী ছিলেন। তার পিতাও তার পিতামহ জসরত খানকে নায়েব নাজিম হিসেবে স্থলাভিষিক্ত করেন। ১৭৬৫ সাল থেকে "নায়েব নাজিম" পদটি কামরুদ্দৌলার পিতামহ জসরত খানের পরিবারের জন্য বংশানুক্রমিক পদে পরিণত হয়। জসরত খান ১৭৫৫-৬২ এবং ১৭৬৫–১৭৭৮ এ দুই মেয়াদে নায়েব নাজিম পদে অধিষ্ঠিত ছিলেন। জসরত খানের দ্বিতীয় মেয়াদের পরে তার তিন নাতি হাশমত জঙ্গ (১৭৭৮-১৭৮৫), নুসরাত জঙ্গ (১৭৮৫-১৮২২) এবং কামরুদ্দৌলার পিতা শামসুদ্দৌলা (১৮২২-১৮৩১) পরপর নায়েব নাজিম পদে অভিষিক্ত হন। কামরুদ্দৌলা তার পিতা শামসুদ্দৌলাকে প্রতিস্থাপিত করেন। ১৭১৭ সালে পদ সৃষ্টি হওয়ার পর থেকে নায়েব নাজিমরা প্রত্যক্ষ বা পরোক্ষভাবে জাহাঙ্গীরনগর নিয়াবত শাসন করলেও ১৭৫৭ সালে ভারতে ব্রিটিশ শাসন কায়েম এবং ১৭৬৫ সালে ব্রিটিশরা দেওয়ানি (রাজস্ব ক্ষমতা) লাভের ফলে ঢাকার নায়েব নাজিমরা তাদের প্রকৃত ক্ষমতা হারায়। যার ফলে তাঁরা ছিলেন নিছক পদবি ও সামান্য ভাতার অধিকারী। কামরুদ্দৌলার আমলে তিনি নিজেও ব্রিটিশদের দ্বারা নিয়োগকৃত তেমনই একজন নামিক পদবীধারী নায়েব নাজিম ছিলেন।
কামরুদ্দৌলা ১৮৩৪ সালে (মতান্তরে. ১৮৩৬ সাল) মৃত্যুবরণ করেন। তার মৃত্যুর পরে তার পুত্র গাজীউদ্দীন হায়দার নায়েব নাজিম হন। তবে গাজীউদ্দীন নিঃসন্তান অবস্থায় মৃত্যুবরণ করলে ঢাকা নিয়াবতের সমাপ্তি ঘটে।
কোরিয়ান ব্রডকাস্টিং সিস্টেম

কোরিয়ান ব্রডকাস্টিং সিস্টেম (, ; এছাড়াও কেবিএস নামে পরিচিত) হলো দক্ষিণ কোরিয়ার পাবলিক সম্প্রচারক। এটি ১৯২৭ সালে প্রতিষ্ঠিত হয়েছিল এবং এটি দক্ষিণ কোরিয়ার বৃহত্তম টেলিভিশন নেটওয়ার্কগুলোর মধ্যে অন্যতম হিসাবে রেডিও, টেলিভিশন এবং অনলাইন পরিষেবা পরিচালনা করে।
এ এস এম সোলায়মান

এ এস এম সোলায়মান পূর্ব পাকিস্তানের প্রতিনিধি হিসেবে পাকিস্তানের চতুর্থ জাতীয় পরিষদের সদস্য ছিলেন। পরবর্তীতে তিনি বাংলাদেশ জাতীয়তাবাদী দলের একজন রাজনীতিবিদ হিসেবে ঢাকা-৩০ আসনের সংসদ সদস্য হন।
সোলায়মানের জন্ম ২৫ জানুয়ারি ১৯২৬ সালে। তিনি ঢাকা বিশ্ববিদ্যালয় থেকে স্নাতক অর্জন করেন। তিনি ১৯৪৬ সালে রাজনৈতিক জীবন শুরু করেন। ১৯৪৭ সালে শ্রমিক আন্দোলনে অংশগ্রহণ করার পর ১৯৫৪ সালে তিনি কৃষক শ্রমিক পার্টির যুগ্ম সম্পাদক হয়েছিলেন। এরপর ১৯৫৬ সালে তিনি দলটির সাধারণ সম্পাদক নির্বাচিত হয়েছিলেন। সেই সাল থেকে চার বছর পর্যন্ত তিনি ""আওয়াজ"" নামক একটি সাপ্তাহিক সংবাদপত্রের সম্পাদক ছিলেন। ১৯৬৫ সালে ঢাকা-৬ আসনে তিনি পাকিস্তানের চতুর্থ জাতীয় পরিষদের সদস্য নির্বাচিত হন। একই বছরে তিনি নিখিল পাকিস্তান কনফেডারেশন অব লেবারের সহ-সভাপতি হয়েছিলেন। সোলায়মান ১৯৬৫ থেকে ১৯৬৯ সাল পর্যন্ত পাকিস্তান জাতীয় পরিষদের প্রধান হুইপ হিসেবে দায়িত্ব পালন করেন। ১৯৬৬ সালের পরে নিউক্লিয়াস সংগঠনের পক্ষ থেকে পূর্ব পাকিস্তান স্বাধীন করার জন্য তাকে রাজনৈতিক নেতা হওয়ার প্রস্তাব দেওয়া হয়েছিল। ১৯৬৯ সালে তিনি কৃষক শ্রমিক পার্টির সভাপতি হিসেবে দায়িত্বপ্রাপ্ত হয়েছিলেন। পরবর্তী বছর তাকে পাকিস্তান সরকার পরিবার পরিকল্পনা পরিষদের সদস্য ঘোষণা করেছিল। তিনি ১৯৭১ সালে বাংলাদেশের স্বাধীনতার বিরোধিতা করেছিলেন ও মুক্তিযুদ্ধের সময় পাকিস্তানকে সমর্থন করেছিলেন। তখন তিনি পূর্ব পাকিস্তান কেন্দ্রীয় শান্তি কমিটির সদস্য হন। ১৭ সেপ্টেম্বর ১৯৭১ সালে তাকে পূর্ব পাকিস্তানের শ্রম ও সমাজকল্যাণ মন্ত্রী করা হয়। বাংলাদেশের স্বাধীনতার পর ২৪ ডিসেম্বর ১৯৭১ সালে যুদ্ধের সময় পাকিস্তানকে সহযোগিতা করার জন্য বাংলাদেশ সরকার তাকে গ্রেফতার করেছিল। ৩০ নভেম্বর ১৯৭৩ সালে বাংলাদেশ সরকার মন্ত্রিসভার আটক সদস্যদের প্রতি সাধারণ ক্ষমা ঘোষণা করায় তিনি মুক্তি পেয়েছিলেন। ১৯৭৯ সালের নির্বাচনে সোলায়মান বাংলাদেশ জাতীয়তাবাদী দলের প্রার্থী হিসেবে ঢাকা-৩০ আসন থেকে বাংলাদেশের জাতীয় সংসদ সদস্য নির্বাচিত হন। ১৯৮৪ সালের দিকে তিনি ইসলামী যুক্তফ্রন্ট নামক একটি রাজনৈতিক জোটের নেতৃত্বে ছিলেন। তিনি ১৯৯৬ সালের পরে জাতীয় গণতান্ত্রিক জোটের চেয়ারম্যান হয়েছিলেন। ৪ ডিসেম্বর ১৯৯৭ সালে ঢাকার শহীদ সোহরাওয়ার্দী মেডিকেল কলেজে তিনি মৃত্যুবরণ করেন। তাকে শহীদ বুদ্ধিজীবী কবরস্থানে দাফন করার সিদ্ধান্ত নেওয়া হয়েছিল। কিন্তু সোলায়মান বাংলাদেশের স্বাধীনতার বিরোধিতা করেছিলেন বলে মুক্তিযোদ্ধা সংসদ, একাত্তরের ঘাতক দালাল নির্মূল কমিটি ও প্রজন্ম ৭১ এই সিদ্ধান্তের বিরোধিতা করে। পরে তাকে নারায়ণগঞ্জ জেলার সোনারগাঁও উপজেলায় দাফন করা হয়। তার দুই স্ত্রী ও চার সন্তান ছিল।
এম এ সাত্তার

এম এ সাত্তার বাংলাদেশ জাতীয়তাবাদী দলের রাজনীতিবিদ যিনি তৎকালীন ঢাকা-৩১ আসনের সংসদ সদস্য ছিলেন।
এম এ সাত্তার ১৯৭৯ সালের দ্বিতীয় জাতীয় সংসদ নির্বাচনে বাংলাদেশ জাতীয়তাবাদী দলের প্রার্থী হিসেবে তৎকালীন ঢাকা-৩১ আসন থেকে সংসদ সদস্য নির্বাচিত হন।
আকতার মিয়া

আকতার উদ্দিন মিয়া যিনি আকতার মিয়া নামে পরিচিত ছিলেন। (১০ সেপ্টেম্বর ১৯২০-২৮ সেপ্টেম্বর ১৯৮৪) বাংলাদেশী রাজনীতিবিদ যিনি তৎকালীন ফরিদপুর-৮ আসনের সংসদ সদস্য ছিলেন। ২০২৩ সালে বাংলাদেশ সরকার তাকে মরণোত্তর একুশে পদকের জন্য মনোনীত করেন।
আকতার উদ্দিন মিয়া ১০ সেপ্টেম্বর ১৯২০ সালে গোপালগঞ্জের কাশিয়ানীর রাতইল ইউনিয়নের ঘোনাপাড়া গ্রামে জন্মগ্রহণ করেন। তিনি ১৯৩৮ সালে এন্ট্রাস পরীক্ষায় পাস করেন। তিনি ব্রিটিশ আর্মিতে যোগ দিয়ে দ্বিতীয় বিশ্বযুদ্ধে অংশগ্রহণ করেন। ১৯৪৭ সালে মোক্তারি পাস করে গোপালগঞ্জ কোর্টে আইন ব্যবসা শুরু করেন।
আকতার মিয়া গোপালগঞ্জ মহাকুমা আওয়ামী লীগের সাবেক সভাপতি ছিলেন। তিনি ১৯৭০ সালের নির্বাচনে কাশিয়ানী আসন থেকে আসন থেকে পাকিস্তান জাতীয় পরিষদ সদস্য নির্বাচিত হন। তিনি ৬ দফা ও ১১ দফা আন্দোলনের সক্রিয় ভূমিকা পালন করেন। ১৯৭১ সালে তিনি মুক্তিযুদ্ধের সময় ভারত যেয়ে কাদিহাটি ইউথ রিসিপশন ক্যাম্প পরিচালনার দায়িত্বগ্রহণ করেন।
১৯৭৯ সালের দ্বিতীয় জাতীয় সংসদ নির্বাচনে তৎকালীন ফরিদপুর-৮ আসন থেকে বাংলাদেশ আওয়ামী লীগের প্রার্থী হিসেবে সংসদ সদস্য নির্বাচিত হন।
আকতার উদ্দিন মিয়া ২৮ সেপ্টেম্বর ১৯৮৪ সালে গোপালগঞ্জের কাশিয়ানী হাসপাতালে মৃত্যুবরণ করেন।
জুনাব আলী

জুনাব আলী (১ মে ১৯৩৭-১৫ মে ১৯৮৫) বাংলাদেশের আইনজীবী ও রাজনীতিবিদ যিনি তৎকালীন সিলেট-১৯ আসনের সংসদ সদস্য ছিলেন।
জুনাব আলী ১ মে ১৯৩৭ সালে তৎকালীন ব্রিটিশ ভারতের আসামের সিলেট জেলার হবিগঞ্জ মহকুমার বানিয়াচংয়ের দক্ষিণ যাত্রাপাশা মহল্লায় জন্মগ্রহণ করেন। ১৯৫৩ সালে তিনি বানিয়াচংয়ের এল আর হাই স্কুল থেকে মেট্রিকুলেশন পাশ করেন। ১৯৫৫ সালে হবিগঞ্জের বৃন্দাবন কলেজ থেকে আইএ ও ১৯৫৭ সালে একই কলেজ থেকে বিএ পাশ করেন। এর পর ঢাকা সেন্ট্রাল ল কলেজ থেকে এলএলবি পাশ করেন।
জুনাব আলী ১৯৭৯ সালের দ্বিতীয় জাতীয় সংসদ নির্বাচনে বাংলাদেশ জাতীয়তাবাদী দলের প্রার্থী হিসেবে তৎকালীন সিলেট-১৯ আসন থেকে সংসদ সদস্য নির্বাচিত হন।
জুনাব আলী ১৫ মে ১৯৮৫ সালে হবিগঞ্জের নিজ বাড়িতে মৃত্যুবরণ করেন।
আব্দুল জব্বার তালুকদার

আব্দুল জব্বার তালুকদার যিনি মাস্টার আবদুল জব্বার তালুকদার বাংলাদেশ জাতীয়তাবাদী দলের রাজনীতিবিদ যিনি তৎকালীন বাকেরগঞ্জ-৭ আসনের সংসদ সদস্য ছিলেন।
আব্দুল জব্বার তালুকদার ১৯৭৯ সালের দ্বিতীয় জাতীয় সংসদ নির্বাচনে বাংলাদেশ জাতীয়তাবাদী দলের প্রার্থী হিসেবে তৎকালীন বাকেরগঞ্জ-৭ আসন থেকে সংসদ সদস্য নির্বাচিত হন।
আব্দুল ওয়াদুদ সরদার

আব্দুল ওয়াদুদ সরদার বাংলাদেশ জাতীয়তাবাদী দলের রাজনীতিবিদ যিনি তৎকালীন বাকেরগঞ্জ-৮ বর্তমান বরিশাল-০২ আসনের সংসদ সদস্য ছিলেন। তিনি বরিশালের উজিরপুরের যুদ্ধকালীন বেইজ কমান্ডার,তার নেতৃত্বে টানা কয়েকদিন সম্মুখ যুদ্ধের পরে ১৯৭১ সালের ৫ই ডিসেম্বর উজিরপুর শত্রুমুক্ত হয়।
আব্দুল ওয়াদুদ সরদার ১৯৭৯ সালের দ্বিতীয় জাতীয় সংসদ নির্বাচনে বাংলাদেশ জাতীয়তাবাদী দলের প্রার্থী হিসেবে তৎকালীন বাকেরগঞ্জ-৮ বর্তমানে বরিশাল ০২ আসন থেকে সংসদ সদস্য নির্বাচিত হন। তিনি প্রথমে বরিশালের উজিরপুরের বামরাইল ইউনিয়নের টানা ২ বার ইউপি চেয়ারম্যান নির্বাচিত হন, যার মধ্যে প্রথমবার মিথ্যা মামলায় জেলে থাকতে বিপুল ভোটের ব্যবধানে চেয়ারম্যান নির্বাচিত হন। পরে ইউপি চেয়ারম্যান থাকাকালীন তিনি সংসদ নির্বাচনে অংশগ্রহণ করে সংসদ সদস্য নির্বাচিত হন।
এ এইচ এম আব্দুল হালিম

এ এইচ এম আব্দুল হালিম বাংলাদেশের জাতীয় পার্টির রাজনীতিবিদ যিনি নরসিংদী-৪ আসনের সংসদ সদস্য ছিলেন।
এ এইচ এম আব্দুল হালিম চতুর্থ জাতীয় সংসদে নরসিংদী-৪ আসনের উপ-নির্বাচনে জাতীয় পার্টির মনোনয়ন নিয়ে মনোনয়ন নিয়ে সংসদ সদস্য নির্বাচিত হন।
কিতাব-উল-হাইয়াওয়ান

কিতাব-উল-হাইয়াওয়ান (كتاب الحيوان; ইংরেজি: "Book of Animals") হলো ১৯টি গ্রন্থের একটি আরবি ভাষার অনুবাদ সংকলন। অনূদিত গ্রন্থগুলো হলো:
"হিস্টোরিয়া অ্যানিমেলিয়াম" : গ্রন্থ ১ – ১০
"ডি পার্টিবাস অ্যানিমেলিয়াম" : গ্রন্থ ১১ – ১৪
"ডি জেনারেশনি অ্যানিমেলিয়াম" : গ্রন্থ ১৫ – ১৯।
মধ্যযুগীয় আরবি রীতি অনুসারে অনুবাদগুলো ইয়াহিয়া ইবনুল বাতরিকের বলে মনে করা হয়। তবে কয়েকজন সমকালীন পণ্ডিত ও গবেষক এরূপ নির্দেশের বিষয়ে দ্বিমত প্রকাশ করেন। এই আরবি সংস্করণগুলো ১২১৭ খ্রিষ্টাব্দের পূর্বে টোলেডোতে মাইকেল স্কটের ল্যাটিন অনুবাদ "ডি অ্যানিমেলবাস"-এর উৎস বলে ধারণা করা হয়। সম্পূর্ণ পাণ্ডুলিপিগুলোর বেশ কিছু সংস্করণ লেইডেন, লন্ডন এবং তেহরানে সংরক্ষিত আছে। তবে অ্যারিস্টোটলের তিনটি উৎসগুলো থেকে সামঞ্জস্যপূর্ণ অনূদিত পৃথক পৃথক খণ্ড একাধিকবার সম্পাদিত হয়েছে। মিশরীয় অস্তিত্ববাদী দার্শনিক আব্দুর রহমান বাদাভী গ্রন্থ ১ – ১০ পর্যন্ত ("হিস্টোরিয়া অ্যানিমেলিয়াম") "তিবা আল-হাইয়াওয়ান" নামে এবং গ্রন্থ ১১ – ১৪ ("ডি পার্টিবাস অ্যানিমেলিয়াম") "আজজা আল-হাইয়াওয়ান" নামে সম্পাদনা করেন। গ্রন্থ ১৫ – ১৯ ("ডি জেনারেশনি অ্যানিমেলিয়াম") ১৯৭১ খ্রিষ্টাব্দে অ্যারিস্টোটলিস সেমিটিকো-ল্যাটিনাস সিরিজের অংশ হিসেবে প্রথম আবির্ভূত হয়। একই সিরিজের অংশ হিসেবে ১৯৭৯ খ্রিষ্টাব্দে গ্রন্থ ১১ – ১৪ এবং ২০১৮ খ্রিষ্টাব্দে গ্রন্থ ১ – ১০ প্রকাশিত হয়।
আনুমানিক ৮৫০ খ্রিষ্টাব্দে আরব্য দার্শনিক আল-কিন্দির একটি লেখায় সর্বপ্রথম বইটির উল্লেখ করা হয় বলে জানা যায়। ইবনে সিনা তার বিশ্বকোষীয় গ্রন্থ আল-শিফায় বইটির ভাষান্তর করেন, এবং সম্পূর্ণ লিখিত গ্রন্থের ওপর মন্তব্য করেন; এ কারণে গ্রন্থটির ওপর ইবনে সিনার সম্যক ধারণা ছিল বলে মনে করা হয়। স্পেনে ১২শ শতাব্দীর দার্শনিক ইবনে বাজা "ডি পার্টিবাস" এবং "ডি জেনারেশনি" গ্রন্থের ওপর লেখালেখি করেন। "হিস্টোরিয়া" গ্রন্থের সাথে প্রাচ্যের ইসলামি বিশ্বের নির্দেশ খুঁজে পাওয়া যায়, যেখানে অন্য দুইটি বই পাশ্চাত্যের প্রতি নির্দেশ করে। এই ধারার অনুসারে ইবনে বাজার মতো ইবনে রুশদ-ও "ডি পার্টিবাস" এবং "ডি জেনারেশনি" গ্রন্থের ওপর লিখেন, যেখানে তিনি ইবনে সিনার ভাষান্তর বা ব্যাখ্যার সমালোচনা করেন।
"কিতাব-উল-হাইয়াওয়ান" অন্তত বেশ কয়েকজন গুরুত্বপূর্ণ জীববিজ্ঞানীর সাথে পরিচিত ছিল, যার মধ্যে আল-জাহিজ ("কিতাব-উল-হাইয়াওয়ান"), আল-মাসুদি ("মুরাওওয়াজ আল-দাহাব"), আবু হাইয়ান আল-তাওহিদি ("আল-ইমতা ওয়াল-মুয়ানাসা"), আল-কাজিনি ("আজাইব আল-মাখলুকাত") এবং আল-দামিরি ("হায়াত আল-হায়াওয়ান") প্রমুখ উল্লেখযোগ্য। তারা হয়তো অ্যারিস্টোটলীয় "কিতাব-আল-হাইয়াওয়ান"-এর আরবি সংকলনের নির্দিষ্ট ধারার বিষয়ে পরোক্ষভাবে জানতেন। কেবলমাত্র মুসা বিন মাইমুনের প্রতি নির্দেশিত (সম্ভবত ভুলভাবে) "মাকালা তুশতামালু আ লা ফুসুল মিন কিতাব আল-হাইয়াওয়ান" গ্রন্থে আরও বিস্তারিত পাওয়া যায় এবং একাদশ শতাব্দীতে দামেস্কের নিকোলসের গ্রিক সংস্করণের অন্তত আংশিকভাবে লভ্য ছিল।
শেষ পর্যন্ত, ত্রয়োদশ শতাব্দীতে মাইকেল স্কট কর্তৃক "কিতাব-উল-হাইয়াওয়ান"-এর লাতিন অনুবাদ "ডি অ্যানিমেলিবাস" পূর্বোক্ত গ্রন্থের পশ্চিম ইউরোপে বাহিত হওয়ার ক্ষেত্রে অত্যন্ত গুরুত্বপূর্ণ ভূমিকা রাখে। যদিও মাইকেল স্কট অনুবাদটি "নিজের নামে চালিয়েছেন" বলে ইংরেজ দার্শনিক রজার বেকন অভিযোগ করেন এবং এর অনুবাদক জনৈক আন্দ্রিয়াস নামক ইহুদি বলে মন্তব্য করেন। এর অর্থ হতে পারে যে, তিনি হয়তো আরবি পাণ্ডুলিপি অনুবাদে সহায়তা নিয়েছেন অথবা সম্পূর্ণ বা আংশিকভাবে হিব্রু-আরবি বা হিব্রু থেকে অনুবাদ করে থাকতে পারেন। স্কটের "ডি অ্যানিমেলিবাস"-এর আংশিক সংস্করণ বর্তমানে উপলব্ধ।
জর্জো স্তিভানেল্লো

জর্জো স্তিভানেল্লো (; ১৩ জুলাই ১৯৩২ – ১৮ মে ২০২০) একজন ইতালীয় পেশাদার ফুটবল খেলোয়াড় ছিলেন। তিনি তার খেলোয়াড়ি জীবনের অধিকাংশ সময় পাদোভা এবং ইয়ুভেন্তুসের হয়ে একজন আক্রমণভাগের খেলোয়াড় হিসেবে খেলেছেন।
১৯৫১–৫২ মৌসুমে, ভেনেৎসিয়ার হয়ে খেলার মাধ্যমে তিনি তার জ্যেষ্ঠ পর্যায়ের খেলোয়াড়ি জীবন শুরু করেন, যেখানে তিনি ১৮ ম্যাচে ৩টি গোল করেছেন। পরবর্তীতে তিনি পাদোভায় ৩ মৌসুম অতিবাহিত করার পর, ইয়ুভেন্তুসে যোগদান করেন, যেখানে তিনি ৭৫ ম্যাচে ১৭টি গোল করেছেন। ইয়ুভেন্তুসের হয়ে তিনি ৩টি সেরিয়ে আ শিরোপা জয়লাভ করেছেন। অতঃপর তিনি পুনরায় ভেনেৎসিয়ায় ১ মৌসুমের জন্য যোগদান করেছেন। সর্বশেষ, ১৯৬৩–৬৪ মৌসুমে, তিনি জেসিনায় যোগদান করেন, যেখানে ১ মৌসুম অতিবাহিত করার পর তিনি অবসর গ্রহণ করেছেন।
দলগতভাবে, খেলোয়াড় হিসেবে ত্রেসোলদি সর্বমোট ৬টি শিরোপা জয়লাভ করেছেন, যার সবগুলো ইয়ুভেন্তুসের হয়ে জয়লাভ করেছেন।
জর্জো স্তিভানেল্লো ১৯৩২ সালের ১৩ই জুলাই তারিখে ইতালির ভেনিসে জন্মগ্রহণ করেছেন এবং ২০১০ সালের ১৮ই মে তারিখে মৃত্যুবরণ করেছেন।
মালিয়া রেলওয়ে স্টেশন

মালিয়া রেলওয়ে স্টেশন হল ভারতের পূর্ব রেলওয়ে অঞ্চলের হাওড়া রেলওয়ে বিভাগের শেওড়াফুলি-তারকেশ্বর লাইনের একটি রেলওয়ে স্টেশন। এই স্টেশনটি কলকাতা শহরতলি রেল ব্যবস্থার অন্তর্গত। এটি ভারতের পশ্চিমবঙ্গ রাজ্যের হুগলী জেলার মালিয়ায় অবস্থিত।
১৮৮৫ সালের ১ জানুয়ারি তারকেশ্বর রেলওয়ে কোম্পানি শেওড়াফুলি–বিষ্ণুপুর ব্রাঞ্চ লাইনটির সূচনা করে এবং এটি ইস্ট ইন্ডিয়া রেলওয়ে কোম্পানির দ্বারা পরিচালিত হত। ১৯১৫ সালে ইস্ট ইন্ডিয়া রেলওয়ের দ্বারা তারকেশ্বর রেলওয়ে কোম্পানি অধিগৃহীত হয়েছিল। ১৯৫৭-৫৮ সালের মধ্যে ৩০০০ v DC সিস্টেম দ্বারা রেলওয়েটির বৈদ্যুতীকরণ করা হয়। ১৯৬৭ সালে ২৫ KV AC সিস্টেম দ্বারা মালিয়া রেলওয়ে স্টেশনটিরও বৈদ্যুতীকরণ করা হয়।
এস-বিভাগ

এস-বিভাগটি "স্পোর্ট কোওপ" এর জন্য একটি ইউরোপীয় গাড়ি-শ্রেণিবদ্ধকরণ বিভাগ। গাড়িগুলি প্রায়শই স্পোর্টস কার হিসাবে বর্ণনা করা হয় এবং সমতুল্য ইউরো এনসিএপি শ্রেণিকে “রোডস্টার স্পোর্ট” বলা হয়।
এস-বিভাগের গাড়িগুলির একটি স্পোর্টিং চেহারা এবং সাধারণত অন্যান্য বিভাগগুলির তুলনায় উচ্চতর হ্যান্ডলিং এবং/বা স্ট্রেট-লাইনের ত্বরণ করার জন্য ডিজাইন করা হয়। এস-বিভাগের গাড়িগুলির জন্য সর্বাধিক সাধারণ বডি স্টাইলগুলি হলো কোওপ এবং কনভার্টিবল। পেছনে যাত্রীবাহী থাকার ব্যবস্থাটি এস-বিভাগের গাড়িগুলির পক্ষে অগ্রাধিকার নয়, তাই অনেকগুলি মডেল হয় দুটি আসনের গাড়ি বা তুলনামূলকভাবে বাঁধা পেছনের আসনযুক্ত ২+২ লেআউট রয়েছে।
বেশিরভাগ সাম্প্রতিক এস-বিভাগে গাড়িগুলি কমনপ্লেস ফ্রন্ট-ইঞ্জিন ডিজাইন ব্যবহার করে (কোনও এফএফ লেআউট, এফআর লেআউট বা এফ৪ লেআউট হিসাবে) তবে মিড ইঞ্জিন ডিজাইন বা রিয়ার ইঞ্জিন ডিজাইনযুক্ত বেশিরভাগ গাড়ি এস-বিভাগের অন্তর্ভুক্ত।
ইউরোপে পাঁচটি বেশি বিক্রি হওয়া এস-বিভাগের গাড়ি হলো অডি টিটি, মাজদা এমএক্স-৫, পোরশে ৯১১, ফোর্ড মাস্টাং এবং পোর্শ বক্সস্টার/কেম্যান।
২০১৪ সালে, পাঁচটি সর্বাধিক বিক্রি হওয়া মডেলগুলি হলো বিএমডাব্লু ৪ সিরিজ, ওপেল অ্যাস্ট্রা জিটিসি, বিএমডাব্লু ২ সিরিজ, রেনাল্ট ম্যাগানে কোওপ এবং মার্সেডিস-বেঞ্জ সি-ক্লাস (ডাব্লু২০৪)। ২০১৪ সালে পাঁচটি সর্বাধিক বিক্রিত রূপান্তরিত মডেল হলো ফিয়াট ৫০০সি, মিনি হ্যাচ, বিএমডাব্লু ৪ সিরিজ (এফ৩২), ভক্সওয়াগেন বিটল (এ5) এবং ফক্সওয়াগেন গল্ফ এমকে৬।
নালিকুল রেলওয়ে স্টেশন

নালিকুল রেলওয়ে স্টেশন হল ভারতের পূর্ব রেলওয়ে অঞ্চলের হাওড়া রেলওয়ে বিভাগের শেওড়াফুলি-তারকেশ্বর লাইনের একটি রেলওয়ে স্টেশন। এই স্টেশনটি কলকাতা শহরতলি রেল ব্যবস্থার অন্তর্গত। এটি ভারতের পশ্চিমবঙ্গ রাজ্যের হুগলী জেলায় তারকেশ্বর-আরামবাগ রোডের পাশে নালিকুলে অবস্থিত।
১৮৮৫ সালের ১ জানুয়ারি তারকেশ্বর রেলওয়ে কোম্পানি শেওড়াফুলি–বিষ্ণুপুর ব্রাঞ্চ লাইনটির সূচনা করে এবং এটি ইস্ট ইন্ডিয়া রেলওয়ে কোম্পানির দ্বারা পরিচালিত হত। ১৯১৫ সালে ইস্ট ইন্ডিয়া রেলওয়ের দ্বারা তারকেশ্বর রেলওয়ে কোম্পানি অধিগৃহীত হয়েছিল। ১৯৫৭-৫৮ সালের মধ্যে ৩০০০ v DC সিস্টেম দ্বারা রেলওয়েটির বৈদ্যুতীকরণ করা হয়। ১৯৬৭ সালে ২৫ KV AC সিস্টেম দ্বারা নালিকুল রেলওয়ে স্টেশনটিরও বৈদ্যুতীকরণ করা হয়।
সুনায়না ফজদার

সুনায়না ফোজদার জন্মগ্রহণ করেছেন (১৯ জুলাই ১৯৮৬) তিনি একজন ভারতীয় টেলিভিশন অভিনেত্রী। তিনি স্টার প্লাস "সান্তান" শোতে টেলিভিশনে আত্মপ্রকাশ করেছিলেন। তাকে বর্তমানে সনি সাবতে কৌতুক শো তারক মেহতা কা উল্টা চশমা তে অঞ্জলি তারাক মেহতা চরিত্রে দেখা যায়।
২০০১ সালে স্টার প্লাস চ্যানেলের ধারাবাহিক "সন্তান"তে অভিনয়ের মাধ্যমে অভিনয় জগতে পদার্পণ করেন।
২০২০সালের অক্টোবর মাস হতে, তিনি সাব টিভিতে সম্প্রচারিত টেলিভিশন ধারাবাহিক তারক মেহতা কা উল্টা চশমায় অঞ্জলি মেহতার চরিত্রে অভিনয় করছেন। উক্ত ধারাবাহিকে অঞ্জলি মেহতা হচ্ছেন নাটকের প্রধান চরিত্র তারাক মেহতার (শৈলেশ লোধা) স্ত্রী। তার চরিত্রটি হচ্ছে একটি তরুণ, বাস্তববুদ্ধিসম্পন্ন এবং আধুনিক নারী। অঞ্জলি হচ্ছেন একজন খাদ্যনির্বাচনবিদ্যাবিত এবং তিনি তার স্বামী তারাক মেহতার খাদ্যের নিয়ন্ত্রণ করেন।
জোবাত রাজ্য

জোবাত রাজ্য ছিলো ব্রিটিশ শাসিত ভারতে অবস্থিত একটি ১১ তোপ সেলামী সম্মানপ্রাপ্ত দেশীয় রাজ্য, যা বর্তমানে ভারতের অন্তর্গত৷ ব্রিটিশ ভারতে এটি মধ্য ভারত এজেন্সির ভোপাবর এজেন্সিতে অবস্থিত রাজ্যগুলির মধ্যে একটি ছিলো। রাজ্যটির সদর ও প্রশাসনিক দপ্তর ছিল জোবাত শহরে, যা বর্তমান মধ্যপ্রদেশ রাজ্যের আলিরাজপুর জেলায় অবস্থিত। রাজ্যটি ৩৩৯ বর্গ কিলোমিটার অঞ্চল জুড়ে বিস্তৃত ছিল এবং ১৯০১ খ্রিস্টাব্দের জনগণনা অনুসারে এটির জনসংখ্যা ছিল ৯,৪৪৩ জন এবং ওই বছরই রাজ্যটির বার্ষিক গড় রাজস্বের পরিমাণ ছিল ২১,০০০ ভারতীয় মুদ্রা।
আলিরাজপুর রাজ্যের জায়গীর হিসাবে খ্রিস্টীয় পঞ্চদশ শতাব্দীতে জোবাত জায়গীর প্রতিষ্ঠা লাভ করে৷ ১৮১৮ খ্রিস্টাব্দে ব্রিটিশ তৎপরতায় এটি দেশীয় রাজ্যের মর্যাদার উন্নীত হয়৷ রাজ্যের শাসকগণ ছিলেন রাঠোর রাজবংশের রাজপুত৷ ১৯৪৭ খ্রিস্টাব্দে ভারতের স্বাধীনতা লাভ ও ভারত ভাগের পর এই জোবাত রাজ্যের শেষ রাজার ১৯৪৮ খ্রিস্টাব্দের ১৫ই জুন তারিখে একীভূতকরণের দলিল স্বাক্ষরের মাধ্যমে এটি ভারতীয় অধিরাজ্যের অন্তর্ভুক্ত হয়। স্বাধীন ভারতে প্রাথমিকভাবে ১৯৫০ খ্রিস্টাব্দে এটিকে মধ্যভারত ও পরে ১৯৫৬ খ্রিস্টাব্দের পয়লা নভেম্বর তারিখে নবগঠিত মধ্যপ্রদেশ রাজ্যে অংশীভূত করা হয়।
জোবাত দেশীয় রাজ্যের রাজারা রাণা উপাধিতে ভূষিত হতেন৷ মাতুলক্রমে এই রাজ্যের উত্তরসূরী আবর্তিত হয়েছিলো৷
চম্পা (উপন্যাস)

চম্পা (নেপালি: "चम्पा") হলো নেপালি কবি লক্ষ্মীপ্রসাদ দেবকোটা রচিত একমাত্র উপন্যাস। উপন্যাসটি ১৯৪৭-৪৮ সালের মধ্যে রচিত হলেও বিশ বছর পর মরণোত্তর প্রকাশিত হয়।
উপন্যাসে চম্পা নামের একটি বারো বছর বয়সী মেয়ের কাহিনী বর্ণনা করা হয়েছে, যার সাথে রমাকান্ত নামক একজনের বিয়ে হয়। কিন্তু আত্ম-নির্ভরশীল হওয়ার দরুন সে তার ঘরে থাকতে পছন্দ করে না এবং এ কারণে একদিন ঘর থেকে বের হয়ে যায়। কিছু রোগের কারণে তার স্বামী মেয়েটির সাথে শারীরিক সম্পর্ক স্থাপন করতে পারে না। লোকটি তাকে তার স্ত্রীর মতো কোনোদিন সম্পর্ক স্থাপন করলে তারও জীবন সংশয় হতে পারে ভেবে ঘর ছেড়ে বেরিয়ে আসে। এ কারণে তার শ্বশুরবাড়ির লোকেরা চম্পাকে দোষারোপ করতে থাকে। "চম্পা" উপন্যাসের শেষ পর্যন্ত কোনো সুনির্দিষ্ট উপসংহার পাওয়া যায় না।
উপন্যাসটি এই দিক থেকে অনন্য যে, এটি দেবকোটার একমাত্র সাহিত্যকর্ম, যেখানে সমসাময়িক সামাজিক সমস্যা এবং সমাজে নারীর ভূমিকা ফুটে উঠেছে। রাণা শাসনামলের কাঠমান্ডুর প্রেক্ষাপটে লেখা এই উপন্যাসে নেপালের চিরায়ত বিশ্বাস ও লিঙ্গবৈষম্য সংবলিত পরিবারের চিত্র প্রতীয়মান, যেখানে পরিবারের পুরুষ শিখনকাজ ও ভ্রমণে রত এবং স্ত্রীলোক অশিক্ষিত এবং গৃহস্থালি ও ধর্মকর্মে নিয়োজিত।
সমালোচক বিন্দু শর্মা অসম সম্পর্ক এবং যুগোপযোগী পারিবারিক সংঘাতমূলক উপন্যাসটি ফ্রয়েডীয় মানসিক ব্যাখ্যামূলক তত্ত্ব থেকে লেখা বলে মন্তব্য করেন। এরই সাথে উপন্যাসটির মাধ্যমে দেবকোটাকে নেপালি সাহিত্যের প্রথম মানসিক ঔপন্যাসিক হিসেবে আখ্যায়িত করেন। শর্মা উপন্যাসটিকে নেপালি উপন্যাস উন্নয়নের প্রারম্ভিক সময়কার (১৯৩৬ – ১৯৬০ খ্রিষ্টাব্দ) সবচেয়ে গুরুত্বপূর্ণ উপন্যাসগুলোর একটি বলেও বিবেচনা করেন।
বইয়ের ভূমিকাংশ অনুসারে, উপন্যাসটির পাণ্ডুলিপি "নেপাল ভাষা প্রতিষ্ঠান" কর্তৃক প্রচ্ছদে "নেপালি সামাজিক উপন্যাস" শিরোনামসহ প্রকাশকদের প্রতি উন্মুক্ত করে দেওয়া হয়। নামটি কিছুটা অপ্রাসঙ্গিক বিবেচনায় দেবকোটার অন্যান্য কর্মের অনুসারে এই উপন্যাসেরও নায়িকার নামে নামকরণ করা হয়। উপন্যাসের প্রথম সংস্করণ ২০২৪ বিক্রম সংবতে (খ্রিষ্টীয় ১৯৬৭–৬৮) প্রকাশিত হয়। পরের বছর সাঝা প্রকাশনী উপন্যাসের দ্বিতীয় সংস্করণ প্রকাশ করে। এরপর ২০২৯ বিক্রম সংবতে তৃতীয় সংস্করণ, ২০৫২ বিক্রম সংবতে চতুর্থ সংস্করণ, ২০৫৫ বিক্রম সংবতে পঞ্চম সংস্করণ এবং ২০৬৪ বিক্রম সংবতে উপন্যাসের পঞ্চম সংস্করণ প্রকাশিত হয়।
উপন্যাস গ্রন্থের প্রচ্ছদ অঙ্কন করেন তেকবির মুখিয়া।
ধুরবলাল সাহানি "চম্পা" উপন্যাসটিকে হিন্দিতে অনুবাদ করেন। ২০৬৭ বিক্রম সংবতে (২০১০–১১ খ্রিষ্টাব্দ) নেপাল একাডেমির অনুবাদ বিভাগ প্রতিষ্ঠার কয়েক বছরের মধ্যে অনুবাদটি প্রকাশিত হয়।
উভা প্রদেশ

উভা প্রদেশ ( "উভ পলাট", "উভা মাকানম") শ্রীলঙ্কার দ্বিতীয় সর্বনিম্ন জনবহুল প্রদেশ। ১৮৯৬ সালে প্রদেশটি গঠিত হয়। এর বর্তমান জনসংখ্যা 1,259,880। এটি দুটি জেলা নিয়ে গঠিত: বাদুল্লা এবং মনেরাগালা। এই প্রদেশের রাজধানী বাদুল্লা। উভা প্রদেশটি পূর্ব, দক্ষিণ, সবরগামুয়া এবং মধ্য প্রদেশ দ্বারা বেষ্টিত। এর প্রধান পর্যটন কেন্দ্রগুলো হলো: দুনহিন্দা জলপ্রপাত, ডায়ালুমা জলপ্রপাত, রাওয়ানা জলপ্রপাত, ইয়ালা জাতীয় উদ্যান (আংশিকভাবে দক্ষিণ ও পূর্ব প্রদেশের অন্তর্ভুক্ত) এবং গাল ওয়া জাতীয় উদ্যান (আংশিকভাবে পূর্ব প্রদেশের অন্তর্ভুক্ত)। গাল ওয়া পাহাড় এবং প্রদেশের মধ্যীয় পর্বতগুলো প্রদেশটির মূল উচ্চভূমি। অন্যদিকে মহাভেলে ( সিংহলি : "মহা বালুকাময়") এবং মেনিক (সিংহলি: "রত্নপাথর" ) নদী এবং সেনানায়াকে সমুদ্রায়া এবং মাদুর ওয়া জলাশয়গুলো প্রদেশটির প্রধান জলপথ।
প্রাদেশিক ইতিহাসে ব্রিটিশ ঔপনিবেশিক সরকারের বিরুদ্ধে ১৮১৮ সালের অভ্যুত্থান (তৃতীয় ক্যান্ডি যুদ্ধ) রেকর্ড করা হয়েছে। বিদ্রোহটি আনুষ্ঠানিকভাবে সাবেক স্বাধীন উদরতা (সিংহলি:"আপ-কান্ট্রি" ) নিয়ন্ত্রণ করেছিল। উভা প্রদেশ সেই অঞ্চলের অন্তর্ভুক্ত ছিল। এই বিদ্রোহের নেতৃত্বে ছিলেন একজন বিদ্রোহী নেতা কেপ্পেটিপোলা ডিসাও। সিংহলিরা আজও উদ্‌যাপন করেন। ব্রিটিশ সরকার তাকে প্রথমে বিদ্রোহ বন্ধ করার জন্য প্রেরণ করেছিল। কেপ্পেটিপোলা অসুস্থ হওয়ার আগে বিদ্রোহীরা মাতালে এবং ক্যান্ডি দখল করলেও পরে ব্রিটিশরা কেপ্পেটিপোলাকে বন্দী করে তার শিরশ্ছেদ করে। তার খুলিটি অস্বাভাবিক তথা স্বাভাবিকের চেয়ে চওড়া হওয়ায় খুলিটি বিশ্লেষণের জন্য ব্রিটেনে প্রেরণ করা হয়। স্বাধীনতার পরে খুলিটিক্র শ্রীলঙ্কায় ফিরিয়ে এনে ক্যান্ডি জাদুঘরে রাখা হয়েছে।
ব্রিটিশরা এই বিদ্রোহকে সফলভাবে দমন করে। প্রতিশোধ হিসাবে সমগ্র উভা অঞ্চলের ১৮ বছরের বেশি বয়সের সক্ষম পুরুষদের হত্যা করা হয় এবং এই অঞ্চলের সব বাড়িঘরও ধ্বংস করে দেয়।এমনকি ব্রিটিশরা ব্যবস্থা নষ্ট করে, পানীয় কূপগুলোতে বিষ প্রয়োগ করে, সকল গবাদি পশু এবং অন্যান্য গৃহপালিত প্রাণি হত্যা করেছিল এবং বিদ্রোহ করা অঞ্চলগুলোর সব কৃষিজমি পুড়িয়ে দেয়। ওয়েল্লাসা অঞ্চলটির নাম সিংহলি শব্দ "ওয়েল লক্ষায়া" থেকে এসেছে। এর আক্ষরিক অর্থ এক লক্ষ) ধানক্ষেত। এটি হাজার হাজার আবাদকৃত ধানক্ষেতের সমন্বয়ে তৈরি হয়েছিল যা যথেষ্ট পরিমাণে ফসল দিত। কিন্তু এই অঞ্চলটি এখনও ব্রিটিশদের জ্বালাও-পোড়াও নীতির ক্ষতি কাটিয়ে উঠতে পারেনি। 
উভা প্রদেশ ২টি জেলায় বিভক্ত:
শ্রীলঙ্কার জেলাগুলি বিভাগীয় সচিবালয় হিসাবে পরিচিত প্রশাসনিক উপ-ইউনিটে বিভক্ত। এগুলি মূলত সামন্ত কাউন্টির উপর ভিত্তি করে ছিল। তারা পূর্বে বিভাগীয় রাজস্ব অফিসারের বিভাগ বা "ডিআরও বিভাগ" নামে পরিচিত ছিল। পরে এসব ডিআরও সহ-সরকারি এজেন্টে পরিণত হয় এবং বিভাগগুলি "এজিএ বিভাগ" নামে পরিচিত ছিল। বর্তমানে বিভাগগুলি বিভাগীয় সচিব দ্বারা পরিচালিত হয় এবং "ডিএস বিভাগ" নামে পরিচিত।
উভা প্রদেশটি ২৬ টি বিভাগীয় সচিবালয় রয়েছে। এগুলোর মধ্যে বাদুল্লা জেলা ১৫টি এবং মনেরাগালা জেলা ১১টি সচিবালয়ে বিভক্ত।
উভার প্রতীকী পর্বতটি হলো নমুনুকুলা।এটি বাদুল্লা শহরটির চারপাশের পর্বতমালার মধ্যে সর্বোচ্চ পর্বত। পরিষ্কার দিনে নমুনুকুলার শীর্ষ থেকে ভেলিমদা অববাহিকা, কাঠারগামা এবং হাম্বানটোটা সমুদ্র সৈকতের দৃশ্য অবলোকন করা যায়।
হাপুটালে পর্বতমালার সর্বোচ্চ পর্বতশিখর হচ্ছে কিরিগপোঠা। পরিষ্কার দিনে হাপুটেলে-বেরগালার মধ্যবর্তী শূন্যস্থানে দক্ষিণ, সবরগামুয়া প্রদেশের দৃশ্য দেখা যায়।